               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.6.2021
            COM(2021) 502 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            για τη διατύπωση γνώμης του Συμβουλίου σχετικά με το πρόγραμμα σύγκλισης 2021 της Βουλγαρίας
            {SWD(2021) 501 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               για τη διατύπωση γνώμης του Συμβουλίου σχετικά με το πρόγραμμα σύγκλισης 2021 της Βουλγαρίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Αφού ζήτησε τη γνώμη της Οικονομικής και Δημοσιονομικής Επιτροπής,

               Εκτιμώντας τα ακόλουθα:

               (1)Στις 20 Μαρτίου 2020, η Επιτροπή εξέδωσε ανακοίνωση για την ενεργοποίηση της γενικής ρήτρας διαφυγής
                  2
                του Συμφώνου Σταθερότητας και Ανάπτυξης
                  3
               . Στην ανακοίνωσή της, η Επιτροπή διατύπωσε την άποψη ότι, δεδομένης της αναμενόμενης σοβαρής επιβράδυνσης της οικονομικής δραστηριότητας που προκύπτει από την έξαρση της νόσου COVID-19, πληρούνται οι προϋποθέσεις για την ενεργοποίηση της γενικής ρήτρας διαφυγής. Στις 23 Μαρτίου 2020, οι υπουργοί Οικονομικών των κρατών μελών συμφώνησαν με την εκτίμηση της Επιτροπής. Η γενική ρήτρα διαφυγής παρέχει στα κράτη μέλη δημοσιονομική ευελιξία για την αντιμετώπιση της κρίσης. Διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας. Η ενεργοποίησή της επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου κάθε κράτους μέλους, υπό την προϋπόθεση ότι δεν τίθεται σε κίνδυνο η δημοσιονομική βιωσιμότητα μεσοπρόθεσμα. Στις 17 Σεπτεμβρίου 2020, στην ετήσια στρατηγική της για τη βιώσιμη ανάπτυξη, η Επιτροπή ανακοίνωσε ότι η γενική ρήτρα διαφυγής θα παραμείνει ενεργή το 2021
                  4
               .

               (2)Στις 20 Ιουλίου 2020, το Συμβούλιο συνέστησε στη Βουλγαρία
                  5
                να λάβει όλα τα αναγκαία μέτρα, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης. Συνέστησε επίσης στη Βουλγαρία, όταν το επιτρέψουν οι οικονομικές συνθήκες, να ακολουθήσει δημοσιονομικές πολιτικές που θα αποσκοπούν στην επίτευξη συνετών μεσοπρόθεσμων δημοσιονομικών θέσεων και στην εξασφάλιση της βιωσιμότητας του χρέους, με παράλληλη ενίσχυση των επενδύσεων.

               (3)Το NextGenerationEU, συμπεριλαμβανομένου του μηχανισμού ανάκαμψης και ανθεκτικότητας, θα εξασφαλίσει μια βιώσιμη και δίκαιη ανάκαμψη χωρίς αποκλεισμούς. Ο κανονισμός (ΕΕ) 2021/241 για τη θέσπιση του μηχανισμού ανάκαμψης και ανθεκτικότητας
                  6
                τέθηκε σε ισχύ στις 19 Φεβρουαρίου 2021. Ο εν λόγω μηχανισμός θα παρέχει χρηματοδοτική στήριξη για την πραγματοποίηση μεταρρυθμίσεων και επενδύσεων, ενώ θα συνεπάγεται παράλληλα δημοσιονομική ώθηση χρηματοδοτούμενη από την ΕΕ. Θα συμβάλει στην οικονομική ανάκαμψη, στην πραγματοποίηση βιώσιμων μεταρρυθμίσεων και επενδύσεων που ενισχύουν την ανάπτυξη, ιδίως για την προώθηση της πράσινης και της ψηφιακής μετάβασης, και θα ενισχύσει την ανθεκτικότητα και τη δυνητική ανάπτυξη των οικονομιών. Με τον τρόπο αυτόν, θα βοηθήσει επίσης τα δημόσια οικονομικά να επανέλθουν σε ευνοϊκότερες θέσεις βραχυπρόθεσμα και θα συμβάλει στην ενίσχυση της βιωσιμότητας των δημόσιων οικονομικών, στην ανάπτυξη και στη δημιουργία θέσεων εργασίας μεσοπρόθεσμα και μακροπρόθεσμα.

               (4)Στις 3 Μαρτίου 2021, η Επιτροπή εξέδωσε ανακοίνωση που περιέχει περαιτέρω πολιτικούς προσανατολισμούς με σκοπό να διευκολυνθεί, αφενός, ο συντονισμός των δημοσιονομικών πολιτικών και, αφετέρου, η προετοιμασία των προγραμμάτων σταθερότητας και σύγκλισης των κρατών μελών
                  7
               . Ο συνολικός δημοσιονομικός προσανατολισμός, λαμβανομένων υπόψη των εθνικών προϋπολογισμών και του μηχανισμού ανάκαμψης και ανθεκτικότητας, θα πρέπει να παραμείνει υποστηρικτικός το 2021 και το 2022. Ταυτόχρονα, δεδομένου ότι αναμένεται η σταδιακή εξομάλυνση της οικονομικής δραστηριότητας κατά το δεύτερο εξάμηνο του 2021, οι δημοσιονομικές πολιτικές των κρατών μελών θα πρέπει να καταστούν πιο διαφοροποιημένες το 2022. Οι δημοσιονομικές πολιτικές των κρατών μελών θα πρέπει να λαμβάνουν υπόψη την πορεία της ανάκαμψης, τη δημοσιονομική βιωσιμότητα και την ανάγκη μείωσης των οικονομικών, κοινωνικών και εδαφικών αποκλίσεων. Δεδομένης της ανάγκης να υποστηριχθεί η βιώσιμη ανάκαμψη στην ΕΕ, τα κράτη μέλη με χαμηλούς κινδύνους βιωσιμότητας θα πρέπει να προσανατολίσουν τους προϋπολογισμούς τους προς τη διατήρηση υποστηρικτικής δημοσιονομικής πολιτικής το 2022, λαμβάνοντας υπόψη τον αντίκτυπο του μηχανισμού ανάκαμψης και ανθεκτικότητας. Τα κράτη μέλη με υψηλά επίπεδα χρέους θα πρέπει να ακολουθούν συνετές δημοσιονομικές πολιτικές, διατηρώντας παράλληλα τις εθνικά χρηματοδοτούμενες επενδύσεις και αξιοποιώντας τις επιχορηγήσεις στο πλαίσιο του μηχανισμού ανάκαμψης και ανθεκτικότητας για τη χρηματοδότηση πρόσθετων επενδυτικών έργων υψηλής ποιότητας και διαρθρωτικών μεταρρυθμίσεων. Για την περίοδο μετά το 2022, θα πρέπει να λαμβάνονται πάντα υπόψη στις δημοσιονομικές πολιτικές η ισχύς της ανάκαμψης, ο βαθμός της οικονομικής αβεβαιότητας και ζητήματα δημοσιονομικής βιωσιμότητας. Η επανεστίαση των δημοσιονομικών πολιτικών στην επίτευξη συνετών μεσοπρόθεσμων δημοσιονομικών θέσεων, μεταξύ άλλων και με τη σταδιακή κατάργηση των μέτρων στήριξης σε εύθετο χρόνο, θα συμβάλει στη διασφάλιση της δημοσιονομικής βιωσιμότητας μεσοπρόθεσμα.

               (5)Στην ανακοίνωση της 3ης Μαρτίου 2021, η Επιτροπή εξέφρασε επίσης την άποψη ότι η απόφαση όσον αφορά την απενεργοποίηση ή τη συνέχιση της εφαρμογής της γενικής ρήτρας διαφυγής θα πρέπει να ληφθεί υπό μορφή συνολικής αξιολόγησης της κατάστασης της οικονομίας, με βασικό ποσοτικό κριτήριο το επίπεδο της οικονομικής δραστηριότητας στην ΕΕ ή στη ζώνη του ευρώ σε σύγκριση με τα προ κρίσης επίπεδα (τέλη του 2019). Με βάση τις εαρινές προβλέψεις 2021 της Επιτροπής, στις 2 Ιουνίου η Επιτροπή έκρινε ότι πληρούνται οι προϋποθέσεις για τη συνέχιση της εφαρμογής της γενικής ρήτρας διαφυγής το 2022 και την απενεργοποίησή της από το 2023. Οι ειδικές ανά χώρα καταστάσεις θα εξακολουθήσουν να λαμβάνονται υπόψη μετά την απενεργοποίηση της γενικής ρήτρας διαφυγής
                  8
               .

               (6)Στις 5 Μαΐου 2021, η Βουλγαρία υπέβαλε το οικείο πρόγραμμα σύγκλισης 2021 μετά τη λήξη της προθεσμίας που ορίζεται στο άρθρο 8 του κανονισμού (ΕΚ) αριθ. 1466/97.

               (7)Το 2020, με βάση στοιχεία επικυρωμένα από την Eurostat, το έλλειμμα της γενικής κυβέρνησης της Βουλγαρίας ήταν 3,4 % του ΑΕΠ, ενώ το χρέος της γενικής κυβέρνησης αυξήθηκε στο 25 % του ΑΕΠ. Η ετήσια μεταβολή του πρωτογενούς δημοσιονομικού ισοζυγίου ανήλθε σε -5,5 % του ΑΕΠ, συμπεριλαμβανομένων, αφενός, των δημοσιονομικών μέτρων διακριτικής ευχέρειας ύψους 3,2 % του ΑΕΠ για τη στήριξη της οικονομίας και, αφετέρου, της λειτουργίας των αυτόματων σταθεροποιητών.

               Στις 2 Ιουνίου 2021, η Επιτροπή εξέδωσε έκθεση βάσει του άρθρου 126 παράγραφος 3 της ΣΛΕΕ. Στην εν λόγω έκθεση εξετάζεται η δημοσιονομική κατάσταση της Βουλγαρίας, δεδομένου ότι το οικείο έλλειμμα της γενικής κυβέρνησης το 2020 υπερέβαινε την τιμή αναφοράς του 3 % του ΑΕΠ που ορίζει η Συνθήκη. Η έκθεση κατέληξε στο συμπέρασμα ότι το κριτήριο του ελλείμματος πληρούνταν.

               (8)Το μακροοικονομικό σενάριο στο οποίο στηρίζονται οι δημοσιονομικές προβολές είναι συντηρητικό για το 2021 και το 2022, δεδομένου ότι δεν λαμβάνει υπόψη τη χρηματοδότηση στο πλαίσιο του μηχανισμού ανάκαμψης και ανθεκτικότητας. Συνεπώς, το βασικό σενάριο που παρουσιάζεται δεν είναι άμεσα συγκρίσιμο με τις προβλέψεις της Επιτροπής. Επιπλέον, σύμφωνα με τις προβλέψεις της Επιτροπής, αναμένεται να αυξηθεί ο ρυθμός αύξησης των εξαγωγών, με βάση ευνοϊκότερες παραδοχές για την εξωτερική ζήτηση.

               (9)Στο οικείο πρόγραμμα σύγκλισης 2021, η κυβέρνηση προβλέπει αύξηση του ελλείμματος της γενικής κυβέρνησης από 3,4 % του ΑΕΠ το 2020 σε 5,6 % του ΑΕΠ το 2021, ενώ ο δείκτης χρέους προβλέπεται να αυξηθεί στο 27,4 % του ΑΕΠ το 2021. Σύμφωνα με το πρόγραμμα, η μεταβολή του πρωτογενούς δημοσιονομικού ισοζυγίου το 2021 σε σύγκριση με το προ κρίσης επίπεδο (2019) πρόκειται να ανέλθει στο -7,8 % του ΑΕΠ. Οι βασικοί παράγοντες για τις προβλεπόμενες αυξήσεις του ονομαστικού και του πρωτογενούς ελλείμματος της γενικής κυβέρνησης και, συνεπώς, του χρέους δεν επεξηγούνται λεπτομερώς στο πρόγραμμα σύγκλισης και προκύπτουν παρά τη λήξη ορισμένων δημοσιονομικών μέτρων διακριτικής ευχέρειας. Οι προβολές αυτές είναι υψηλότερες από τις εαρινές προβλέψεις 2021 της Επιτροπής. Σύμφωνα με τις εαρινές προβλέψεις 2021 της Επιτροπής, το έλλειμμα αναμένεται να μειωθεί στο 3,2 % του ΑΕΠ το 2021 και ο δείκτης χρέους αναμένεται να μειωθεί στο 24,5 % του ΑΕΠ το 2021. Η κύρια αιτία της διαφοράς αυτής είναι οι προβολές για τα λοιπά έσοδα, τα οποία, σύμφωνα με το πρόγραμμα σύγκλισης, αναμένεται να μειωθούν κατά 2,5 εκατοστιαίες μονάδες του ΑΕΠ το 2021, πολύ χαμηλότερα από τα ιστορικά επίπεδα. Οι βασικοί παράγοντες για τη μείωση αυτή δεν εξηγούνται στο πρόγραμμα σύγκλισης.

               (10)Ως απάντηση στην πανδημία COVID-19 και στη σχετιζόμενη επιβράδυνση της οικονομικής δραστηριότητας, η Βουλγαρία έχει λάβει δημοσιονομικά μέτρα για την ενίσχυση της ικανότητας του οικείου συστήματος υγείας, την ανάσχεση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Αυτή η ισχυρή απόκριση πολιτικής μετρίασε τη συρρίκνωση του ΑΕΠ, η οποία, με τη σειρά της, περιόρισε την αύξηση του δημόσιου ελλείμματος και του δημόσιου χρέους. Τα δημοσιονομικά μέτρα θα πρέπει να μεγιστοποιούν τη στήριξη της ανάκαμψης χωρίς να προδικάζονται μελλοντικές δημοσιονομικές κατευθύνσεις. Ως εκ τούτου, τα μέτρα θα πρέπει να αποτρέπουν τη μόνιμη επιβάρυνση των δημόσιων οικονομικών. Όταν τα κράτη μέλη θεσπίζουν μόνιμα μέτρα, θα πρέπει να τα χρηματοδοτούν καταλλήλως ώστε να διασφαλίζεται η δημοσιονομική ουδετερότητα μεσοπρόθεσμα. Τα μέτρα που ελήφθησαν από τη Βουλγαρία το 2020 και το 2021 συνάδουν με τη σύσταση του Συμβουλίου της 20ής Ιουλίου 2020. Τα μέτρα διακριτικής ευχέρειας που εγκρίθηκαν από την κυβέρνηση το 2020 και το 2021 είναι προσωρινά ή συνοδεύονται από αντισταθμιστικά μέτρα.

               (11)Το πρόγραμμα σύγκλισης 2021 προϋποθέτει επενδύσεις και μεταρρυθμίσεις που χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας ύψους 0,02 % του ΑΕΠ το 2020, 0,3 % το 2021, 0,8 % το 2022, 1,4 % το 2023, 1,7 % το 2024, 2,6 % το 2025 και 1,8 % το 2026. Οι εαρινές προβλέψεις της Επιτροπής περιλαμβάνουν τις εν λόγω επιχορηγήσεις στις δημοσιονομικές προβολές τους.

               (12)Οι καθιερωμένοι δείκτες δημοσιονομικής προσαρμογής που καθορίζονται στον κανονισμό (ΕΚ) αριθ. 1466/97 πρέπει να εξεταστούν στο πλαίσιο των σημερινών συνθηκών. Πρώτον, υπάρχει σημαντική αβεβαιότητα όσον αφορά τις εκτιμήσεις για το κενό παραγωγής. Δεύτερον, είναι αναγκαία η ετοιμότητα της δημοσιονομικής πολιτικής να προσαρμοστεί ταχέως στην εξέλιξη της πανδημίας, στρεφόμενη από τα μέτρα παροχής επείγουσας βοήθειας σε πιο στοχευμένα μέτρα, μόλις μειωθούν οι κίνδυνοι για την υγεία. Τρίτον, το σημερινό πλαίσιο χαρακτηρίζεται από σημαντική απόκριση πολιτικής για τη στήριξη της οικονομικής δραστηριότητας. Λόγω των σημαντικών μεταβιβάσεων από τον προϋπολογισμό της ΕΕ (όπως οι μεταβιβάσεις από τον μηχανισμό ανάκαμψης και ανθεκτικότητας), οι καθιερωμένοι δείκτες δεν αποτυπώνουν την πλήρη ώθηση που παρέχουν οι δημοσιονομικές πολιτικές στην οικονομία. Στο πλαίσιο αυτό, το διαρθρωτικό ισοζύγιο δεν φαίνεται να επαρκεί υπό τις παρούσες συνθήκες. Από την άλλη πλευρά, η τιμή αναφοράς για τις δαπάνες πρέπει να προσαρμοστεί
                  9
                και να συμπληρωθεί με πρόσθετες πληροφορίες προκειμένου να εκτιμηθεί πλήρως ο προσανατολισμός δημοσιονομικής πολιτικής.

               Πρώτον, και κατά παρόμοιο τρόπο με την προσέγγιση που ακολουθήθηκε στην αξιολόγηση των σχεδίων δημοσιονομικών προγραμμάτων 2021, τα προσωρινά μέτρα έκτακτης ανάγκης εξαιρέθηκαν από το σύνολο των δαπανών. Τα εν λόγω προσωρινά μέτρα έκτακτης ανάγκης που συνδέονται με την κρίση στηρίζουν τα συστήματα υγείας και αποζημιώνουν τους εργαζομένους και τις επιχειρήσεις για τις απώλειες εισοδήματος λόγω των απαγορεύσεων λειτουργίας και των διαταραχών στην αλυσίδα εφοδιασμού· η αντιστροφή τους από τις δημόσιες αρχές εξαρτάται από την επιστροφή της κατάστασης της δημόσιας υγείας και της οικονομίας στην ομαλότητα.

               Δεύτερον, για να αξιολογηθεί ο συνολικός δημοσιονομικός προσανατολισμός στην παρούσα συγκυρία, οι σημαντικές μεταβιβάσεις από τον προϋπολογισμό της ΕΕ (όπως οι μεταβιβάσεις από τον μηχανισμό ανάκαμψης και ανθεκτικότητας) θα πρέπει να συμπεριληφθούν στο σχετικό σύνολο των δαπανών.

               Ως εκ τούτου, ο δημοσιονομικός προσανατολισμός μετράται στη συνέχεια με βάση τη μεταβολή των πρωτογενών δαπανών (εκτός των μέτρων διακριτικής ευχέρειας στο σκέλος των εσόδων και εξαιρουμένων των προσωρινών μέτρων έκτακτης ανάγκης που συνδέονται με την κρίση) συμπεριλαμβανομένων των δαπανών που χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ.

               Πέραν του συνολικού δημοσιονομικού προσανατολισμού, η ανάλυση αποσκοπεί επίσης στην αξιολόγηση του αν η εθνική δημοσιονομική πολιτική είναι συνετή και αν η σύνθεσή της συμβάλλει σε βιώσιμη ανάκαμψη που συνάδει με την πράσινη και την ψηφιακή μετάβαση. Για τον λόγο αυτόν, δίνεται ιδιαίτερη προσοχή στην εξέλιξη των εθνικά χρηματοδοτούμενων πρωτογενών τρεχουσών δαπανών και επενδύσεων.

               (13)Στο οικείο πρόγραμμα σύγκλισης 2021, το έλλειμμα της γενικής κυβέρνησης της Βουλγαρίας προβλέπεται να μειωθεί στο 2,7 % του ΑΕΠ το 2022, κυρίως λόγω της διακοπής των προσωρινών μέτρων στήριξης που θεσπίστηκαν το 2020 και το 2021. Ο δείκτης χρέους της γενικής κυβέρνησης προβλέπεται να αυξηθεί στο 28,6 % του ΑΕΠ το 2022. Οι προβολές είναι υψηλότερες από τις εαρινές προβλέψεις 2021 της Επιτροπής.

               Με βάση τις προβλέψεις της Επιτροπής, ο συνολικός δημοσιονομικός προσανατολισμός όπως ορίζεται ανωτέρω —συμπεριλαμβανομένων επίσης των επιπτώσεων στη συνολική ζήτηση το 2022 από τις επενδύσεις που χρηματοδοτούνται τόσο από τον εθνικό προϋπολογισμό όσο και από τον προϋπολογισμό της ΕΕ, ιδίως από τον μηχανισμό ανάκαμψης και ανθεκτικότητας— εκτιμάται σε -1,4 % του ΑΕΠ
                  10
               . Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και άλλα ταμεία της ΕΕ προβλέπεται να αυξηθεί κατά 0,8 εκατοστιαίες μονάδες του ΑΕΠ. Οι εθνικά χρηματοδοτούμενες επενδύσεις προβλέπεται να έχουν συσταλτική συμβολή ύψους 0,4 εκατοστιαίων μονάδων του ΑΕΠ
                  11
               . Οι εθνικά χρηματοδοτούμενες πρωτογενείς τρέχουσες δαπάνες (εκτός των μέτρων διακριτικής ευχέρειας) προβλέπεται να έχουν επεκτατική συμβολή ύψους 1 εκατοστιαίας μονάδας του ΑΕΠ.

               (14)Η ποιότητα των δημοσιονομικών μέτρων των κρατών μελών φαίνεται ιδιαίτερα σημαντική. Οι δημοσιονομικές διαρθρωτικές μεταρρυθμίσεις που αποσκοπούν στη βελτίωση της σύνθεσης των εθνικών προϋπολογισμών μπορούν να στηρίξουν τη δυνητική ανάπτυξη, να δημιουργήσουν τα αναγκαία δημοσιονομικά περιθώρια και να συμβάλουν στη διασφάλιση της δημοσιονομικής βιωσιμότητας μακροπρόθεσμα, μεταξύ άλλων υπό το πρίσμα της κλιματικής αλλαγής και των προκλήσεων στον τομέα της υγείας. Στο σκέλος των εσόδων, η κρίση λόγω COVID-19 ενίσχυσε τη σημασία των μεταρρυθμίσεων για αποτελεσματικότερα και δικαιότερα συστήματα δημόσιων εσόδων. Στο σκέλος των δαπανών, έχει καταστεί ακόμη πιο κρίσιμης σημασίας η αύξηση του επιπέδου και της ποιότητας των βιώσιμων επενδύσεων που ενισχύουν την ανάπτυξη, σύμφωνα με τους στόχους για την ενίσχυση του αναπτυξιακού δυναμικού, της οικονομικής και κοινωνικής ανθεκτικότητας και της διττής πράσινης και ψηφιακής μετάβασης. Τα σχέδια ανάκαμψης και ανθεκτικότητας θα καταστήσουν δυνατή τη βελτίωση της σύνθεσης των εθνικών προϋπολογισμών.

               (15)Σύμφωνα με τα μεσοπρόθεσμα δημοσιονομικά προγράμματα του προγράμματος σύγκλισης, το έλλειμμα της γενικής κυβέρνησης προβλέπεται να αυξηθεί στο 3,1 % του ΑΕΠ το 2023. Δεν παρέχονται πληροφορίες σχετικά με το 2024 στο πρόγραμμα σύγκλισης.

               Με βάση το πρόγραμμα σύγκλισης, ο συνολικός δημοσιονομικός προσανατολισμός όπως ορίζεται ανωτέρω —συμπεριλαμβανομένων επίσης των επιπτώσεων στη συνολική ζήτηση από τις επενδύσεις που χρηματοδοτούνται τόσο από τον εθνικό προϋπολογισμό όσο και από τον προϋπολογισμό της ΕΕ, ιδίως από τον μηχανισμό ανάκαμψης και ανθεκτικότητας— εκτιμάται σε -0,6 % του ΑΕΠ το 2023. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και άλλα ταμεία της ΕΕ προβλέπεται να αυξηθεί κατά 0,6 εκατοστιαίες μονάδες του ΑΕΠ το 2023. Οι εθνικά χρηματοδοτούμενες επενδύσεις προβλέπεται να έχουν επεκτατική συμβολή ύψους 0,4 εκατοστιαίων μονάδων του ΑΕΠ το 2023
                  12
               . Οι εθνικά χρηματοδοτούμενες πρωτογενείς τρέχουσες δαπάνες (εκτός των μέτρων διακριτικής ευχέρειας) προβλέπεται να έχουν συσταλτική συμβολή ύψους 0,4 εκατοστιαίων μονάδων του ΑΕΠ.

               Η τρέχουσα εκτίμηση της μέσης δεκαετούς ονομαστικής δυνητικής ανάπτυξης είναι 5 %
                  13
               . Ωστόσο, η εκτίμηση αυτή δεν περιλαμβάνει τις επιπτώσεις των μεταρρυθμίσεων του σχεδίου ανάκαμψης και ανθεκτικότητας οι οποίες μπορούν να τονώσουν τη δυνητική ανάπτυξη της Βουλγαρίας.

               (16)Ο δείκτης χρέους της γενικής κυβέρνησης προβλέπεται να αυξηθεί στο 29,3 % του ΑΕΠ το 2023. Δεν παρέχονται πληροφορίες σχετικά με το 2024 στο πρόγραμμα σύγκλισης της Βουλγαρίας. Η Βουλγαρία θεωρείται ότι αντιμετωπίζει χαμηλούς κινδύνους δημοσιονομικής βιωσιμότητας μεσοπρόθεσμα, σύμφωνα με την πλέον πρόσφατη ανάλυση της βιωσιμότητας του χρέους
                  14
               .

               (17)Δεδομένου ότι επί του παρόντος υπάρχει ακόμη εξαιρετικά μεγάλος βαθμός αβεβαιότητας, οι κατευθύνσεις δημοσιονομικής πολιτικής θα πρέπει να παραμείνουν κατά κύριο λόγο ποιοτικές. Ακριβέστερες ποσοτικοποιημένες κατευθύνσεις για τα επόμενα έτη θα πρέπει να παρασχεθούν το 2022, αν ο βαθμός αβεβαιότητας μειωθεί επαρκώς έως τότε.

               Το Συμβούλιο αξιολόγησε το πρόγραμμα σύγκλισης 2021 και τη συνέχεια που έδωσε η Βουλγαρία στη σύσταση του Συμβουλίου της 20ής Ιουλίου 2020.

               ΣΥΝΙΣΤΑ ΣΤΗ ΒΟΥΛΓΑΡΙΑ:

               1.Το 2022, να ακολουθήσει υποστηρικτικό δημοσιονομικό προσανατολισμό, συμπεριλαμβανομένης της ώθησης που παρέχει ο μηχανισμός ανάκαμψης και ανθεκτικότητας, και να διατηρήσει τις εθνικά χρηματοδοτούμενες επενδύσεις. Να διατηρήσει υπό έλεγχο την αύξηση των εθνικά χρηματοδοτούμενων τρεχουσών δαπανών.

               2.Όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικής πολιτικής που θα αποσκοπεί στην επίτευξη συνετών μεσοπρόθεσμων δημοσιονομικών θέσεων και στη διασφάλιση της δημοσιονομικής βιωσιμότητας μεσοπρόθεσμα. Ταυτόχρονα, να αυξήσει τις επενδύσεις για να ενισχυθεί το αναπτυξιακό δυναμικό.

               3.Να δώσει ιδιαίτερη προσοχή στη σύνθεση των δημόσιων οικονομικών, τόσο στο σκέλος των εσόδων όσο και στο σκέλος των δαπανών του προϋπολογισμού, καθώς και στην ποιότητα των δημοσιονομικών μέτρων, ώστε να εξασφαλιστεί βιώσιμη ανάκαμψη χωρίς αποκλεισμούς. Να δώσει προτεραιότητα στις βιώσιμες επενδύσεις που ενισχύουν την ανάπτυξη, ιδίως με τη στήριξη της πράσινης και της ψηφιακής μετάβασης. Να δώσει προτεραιότητα στις δημοσιονομικές διαρθρωτικές μεταρρυθμίσεις που θα συμβάλουν στην παροχή χρηματοδότησης για τις προτεραιότητες της δημόσιας πολιτικής και στη μακροπρόθεσμη βιωσιμότητα των δημόσιων οικονομικών, μεταξύ άλλων ενισχύοντας την κάλυψη, την επάρκεια και τη βιωσιμότητα των συστημάτων υγείας και κοινωνικής προστασίας για όλους.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        Η ρήτρα, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97, καθώς και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97, διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας.

                     (3)

                        Ανακοίνωση της Επιτροπής προς το Συμβούλιο για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης, Βρυξέλλες, 20.3.2020, COM(2020) 123 final.

                     (4)

                        Ανακοίνωση της Επιτροπής — Ετήσια στρατηγική για τη βιώσιμη ανάπτυξη 2021, Βρυξέλλες, 17.9.2020, COM(2020) 575 final.

                     (5)

                        Σύσταση του Συμβουλίου, της 20ής Ιουλίου 2020, σχετικά με το εθνικό πρόγραμμα μεταρρυθμίσεων της Βουλγαρίας για το 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Βουλγαρίας για το 2020 (ΕΕ C 282 της 26.8.2020, σ. 8).

                     (6)

                  ΕΕ
                   L 57 της 18.2.2021, σ. 17.

                     (7)

                        Ανακοίνωση της Επιτροπής προς το Συμβούλιο — Ένας χρόνος από την έξαρση της πανδημίας COVID-19: απόκριση σε επίπεδο δημοσιονομικής πολιτικής, Βρυξέλλες, 3.3.2021, COM(2021) 105 final.

                     (8)

                        Ανακοίνωση της Επιτροπής — Συντονισμός των οικονομικών πολιτικών το 2021: αντιμετώπιση της πανδημίας COVID-19, στήριξη της ανάκαμψης και εκσυγχρονισμός της οικονομίας μας, Βρυξέλλες, 2.6.2021, COM(2021)500 final.

                     (9)

                        Ειδικότερα, η τετραετής εξομάλυνση των επενδύσεων που χρησιμοποιείται στην τιμή αναφοράς για τις δαπάνες δεν επιτρέπει την ορθή αξιολόγηση της δημοσιονομικής στήριξης για την ανάκαμψη που παρέχεται από εθνικά χρηματοδοτούμενες επενδύσεις.

                     (10)

                        Το αρνητικό πρόσημο του δείκτη αντιστοιχεί σε υπέρβαση της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική δημοσιονομική πολιτική.

                     (11)

                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν συσταλτική συμβολή ύψους 0,1 εκατοστιαίων μονάδων του ΑΕΠ.

                     (12)

                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν επεκτατική συμβολή ύψους 0,1 εκατοστιαίων μονάδων του ΑΕΠ.

                     (13)

                        Εκτίμηση της Επιτροπής, σύμφωνα με την από κοινού συμφωνηθείσα μεθοδολογία.

                     (14)

                        Βλ. έγγραφο εργασίας των υπηρεσιών της Επιτροπής — Στατιστικό παράρτημα στο οποίο παρέχονται βασικά στοιχεία σχετικά με την αξιολόγηση των προγραμμάτων σταθερότητας και σύγκλισης 2021.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.7.2021
            COM(2021) 374 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για την τροποποίηση της διεθνούς συμφωνίας του 2007 για τον καφέ

               ΑΙΤΙΟΛΟΓΙΚΗ ΕΚΘΕΣΗ

               Η παρούσα σύσταση αφορά την έκδοση απόφασης με την οποία η Επιτροπή εξουσιοδοτείται να προβεί, εξ ονόματος της Ένωσης, στις διαπραγματεύσεις για τη μερική αναθεώρηση της διεθνούς συμφωνίας του 2007 για τον καφέ («ICA»), τις οποίες αποφάσισε να δρομολογήσει το Διεθνές Συμβούλιο Καφέ («ICC»).

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Διεθνής συμφωνία του 2007 για τον καφέ

                  Η Ευρωπαϊκή Ένωση είναι συμβαλλόμενο μέρος της ICA.

                  Η διεθνής συμφωνία του 2007 για τον καφέ («ICA» ή «συμφωνία») αποσκοπεί στην εξασφάλιση ενισχυμένης διεθνούς συνεργασίας για θέματα που αφορούν τον καφέ και συναφή ζητήματα με διεθνές ενδιαφέρον, στη δημιουργία ενός φόρουμ για διακυβερνητικές διαβουλεύσεις σχετικά με τον καφέ και τους τρόπους βελτίωσης του τομέα του καφέ παγκοσμίως, στη διευκόλυνση του εμπορίου μέσω της συλλογής και της παροχής σχετικών πληροφοριών για την παγκόσμια αγορά καφέ, καθώς και στην ενθάρρυνση της αυξημένης ζήτησης για τον καφέ παγκοσμίως. Βασικός στόχος της συμφωνίας είναι η ενθάρρυνση των συμβαλλόμενων μελών να αναπτύξουν έναν βιώσιμο τομέα του καφέ από οικονομική, κοινωνική και περιβαλλοντική άποψη.

                  Η συμφωνία υπεγράφη το 2007 και τέθηκε σε ισχύ στις 2 Φεβρουαρίου 2011 για περίοδο δέκα ετών. Εν συνεχεία παρατάθηκε για ένα έτος (έως την 1η Φεβρουαρίου 2022). Εάν κριθεί αναγκαίο, η συμφωνία μπορεί να παραταθεί για μέγιστη περίοδο οκτώ ετών.

               •Ο Διεθνής Οργανισμός Καφέ και το Διεθνές Συμβούλιο Καφέ

                  Το άρθρο 6 της συμφωνίας για τον καφέ ορίζει ότι ο Διεθνής Οργανισμός Καφέ («ICO» ή «ο οργανισμός»), ο οποίος ιδρύθηκε με τη διεθνή συμφωνία του 1962 για τον καφέ, εφαρμόζει τις διατάξεις της συμφωνίας και επιβλέπει τη λειτουργία της.

                  Σύμφωνα με το άρθρο 9 της ICA, το Διεθνές Συμβούλιο Καφέ («ICC» ή «το συμβούλιο»), ως ανώτατη αρχή του οργανισμού, είναι το αρμόδιο όργανο για την άσκηση όλων των αναγκαίων καθηκόντων για την εφαρμογή των διατάξεων της ICA. Το συμβούλιο συγκροτείται από όλα τα μέλη του οργανισμού (άρθρο 8 της ICA).

                  Σύμφωνα με το άρθρο 49 της ICA, το ICC δύναται να προτείνει τροποποιήσεις της συμφωνίας και ανακοινώνει τη σχετική πρόταση σε όλα τα συμβαλλόμενα μέρη. Το άρθρο 14 της ICA ορίζει ότι όλες οι αποφάσεις του ICC, συμπεριλαμβανομένων εκείνων που αφορούν τροποποιήσεις της συμφωνίας, λαμβάνονται κατ’ αρχήν με συναίνεση. Αν δεν μπορεί να επιτευχθεί συναίνεση, το ICC λαμβάνει όλες τις αποφάσεις του και διατυπώνει όλες τις συστάσεις του με κατανεμημένη πλειοψηφία του 70 % τουλάχιστον των παρόντων και ψηφισάντων μελών εξαγωγής και του 70 % τουλάχιστον των παρόντων και ψηφισάντων μελών εισαγωγής, μετρουμένων χωριστά.

                  Σύμφωνα με το άρθρο 12 της ICA, τα μέλη του ICC έχουν συνολικά 2 000 ψήφους. Κάθε μέλος του ICC διαθέτει ορισμένο αριθμό ψήφων, ο οποίος προσαρμόζεται κάθε χρόνο από το συμβούλιο, βάσει κριτηρίων που ορίζονται στην ICA. Η κατανομή των ψήφων καθορίζει επίσης την εισφορά κάθε μέλους (άρθρο 20 παράγραφος 2 της ICA). Επί του παρόντος, η Ένωση είναι ο σημαντικότερος χρηματοδότης του ICO.

               •Αναθεώρηση της διεθνούς συμφωνίας για τον καφέ

               Η μερική αναθεώρηση για τη μεταρρύθμιση της ICA είναι αναγκαία, και είναι σαφώς προς το συμφέρον της Ένωσης να ευθυγραμμιστεί περαιτέρω με τις πρακτικές που προωθεί η Ένωση στο πλαίσιο άλλων διεθνών οργανώσεων βασικών προϊόντων και να λάβει υπόψη τις εξελίξεις στην παγκόσμια αγορά καφέ από το 2007 και μετά, όπως υπογραμμίζεται τακτικά κατά τις τελευταίες συνόδους του ICC την περίοδο 2019-2020.

               Το 2019, με αίτημα του του ICC, ο ICO συγκρότησε ομάδα εργασίας για την αναθεώρηση της ICA.

               Οι κύριες αλλαγές που πρέπει να προταθούν σε μια αναθεώρηση της ICA αφορούν τη διακυβέρνηση του οργανισμού, μια πιθανή επανεξέταση του συστήματος ψηφοφορίας και εισφορών και τη συμμετοχή του ιδιωτικού τομέα και της κοινωνίας των πολιτών στις εργασίες του οργανισμού.

               Δεν υπάρχει πρόθεση αλλαγής των γενικών στόχων της συμφωνίας, όπως περιγράφονται στο άρθρο 1 της ICA.

                  Οι κατευθυντήριες γραμμές της Επιτροπής για τις συνιστώμενες αλλαγές περιλαμβάνονται στο παράρτημα.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έγκριση της έναρξης διαπραγματεύσεων και, ανάλογα με το αντικείμενο της σχεδιαζόμενης συμφωνίας, ορίζει τον διαπραγματευτή της Ένωσης ή τον επικεφαλής της διαπραγματευτικής ομάδας της Ένωσης.

               Το άρθρο 218 παράγραφος 4 της ΣΛΕΕ προβλέπει ότι το Συμβούλιο μπορεί να απευθύνει οδηγίες στον διαπραγματευτή και να ορίσει ειδική επιτροπή, σε διαβούλευση με την οποία πρέπει να διεξάγονται οι διαπραγματεύσεις.

               Οι προβλεπόμενες οδηγίες διαπραγμάτευσης θα πρέπει να παρέχουν στον διαπραγματευτή, εξ ονόματος της Ένωσης, τα μέσα για την επίτευξη των συνολικών στόχων, όπως αυτοί ορίζονται στο σημείο 1. Περιγράφονται στο παράρτημα.

                  Συνεπώς, η διαδικαστική νομική βάση για την προτεινόμενη σύσταση είναι το άρθρο 218 παράγραφοι 3 και 4 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

               Η Ένωση είναι συμβαλλόμενο μέρος της ICA και εκπροσωπείται στο ICC από την Επιτροπή. Τα κράτη μέλη της ΕΕ δεν αποτελούν χωριστά συμβαλλόμενα μέρη της ICA. Η διαπραγμάτευση της Ένωσης σχετικά με τη μερική αναθεώρηση της ICA εμπίπτει στην αποκλειστική αρμοδιότητα της Ένωσης.

               •Αναλογικότητα

               Η επανεξέταση της ICA με σκοπό τη βελτίωση και τον εκσυγχρονισμό της συμφωνίας είναι προς το συμφέρον της Ένωσης. Επί του παρόντος, η συμμετοχή της ΕΕ στον ICO είναι επωφελής τόσο για την Ένωση όσο και για τα λοιπά κράτη μέλη του ICO. Ο εκσυγχρονισμός της συμφωνίας αναμένεται να προσελκύσει μεγαλύτερο ενδιαφέρον για τον ICO, προσελκύοντας ενδεχομένως νέα μέλη και αυξάνοντας τη σημασία του έργου του.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Η Ένωση αποτελεί συμβαλλόμενο μέρος της ICA και η συμμετοχή της στηρίζεται εν γένει από τον τομέα του καφέ στην ΕΕ, καθώς και από τα περισσότερα κράτη μέλη, από το 2007 και μετά. Δεν κρίνεται αναγκαίο να προβούν τα ενδιαφερόμενα μέρη σε διαβουλεύσεις σχετικά με διαδικασία η οποία αποβλέπει απλώς στη συνέχιση της συμμετοχής της Ένωσης στον ICO, έστω και βάσει ενός συνόλου κανόνων που είναι σύμφωνοι με εκείνους άλλων διεθνών οργανώσεων βασικών προϊόντων στις οποίες είναι μέλος η ΕΕ.

               •Εκτίμηση επιπτώσεων

                  Η πλήρης εκτίμηση των επιπτώσεων δεν είναι απαραίτητη, δεδομένου ότι το μέτρο δεν αναμένεται να έχει σημαντικές οικονομικές, περιβαλλοντικές ή κοινωνικές επιπτώσεις. Η επιτυχής τροποποίηση της ICA αναμένεται να οδηγήσει όχι μόνο σε μεταρρύθμιση της διακυβέρνησης, η οποία θεωρείται καίριο σημείο εκκίνησης για τον εκσυγχρονισμό της ICA, αλλά και σε πιο ενεργή συμμετοχή των μελών του ICO στον οργανισμό.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η έναρξη των διαπραγματεύσεων θεωρείται ότι δεν θα έχει δημοσιονομικές επιπτώσεις.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για την τροποποίηση της διεθνούς συμφωνίας του 2007 για τον καφέ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Ένωση είναι συμβαλλόμενο μέρος της διεθνούς συμφωνίας του 2007 για τον καφέ («συμφωνία») και μέλος του Διεθνούς Οργανισμού Καφέ («ICO»). Η συμφωνία συνήφθη από την Ένωση με την απόφαση (ΕΕ) 2008/579/ΕΚ
                  1
                του Συμβουλίου και άρχισε να ισχύει στις 2 Φεβρουαρίου 2011.

               (2)Σύμφωνα με το άρθρο 9 της συμφωνίας, το Διεθνές Συμβούλιο Καφέ («ICC»), ως ανώτατη αρχή του ICO, είναι το αρμόδιο όργανο για την άσκηση όλων των αναγκαίων καθηκόντων για την εφαρμογή των διατάξεων της συμφωνίας.

               (3)Σύμφωνα με το άρθρο 49 της συμφωνίας, το ICC δύναται να προτείνει τροποποιήσεις της συμφωνίας επί των οποίων αποφασίζουν τα μέλη. Το άρθρο 14 της συμφωνίας ορίζει ότι όλες οι αποφάσεις του ICC πρέπει να λαμβάνονται κατ’ αρχήν με συναίνεση. Ελλείψει συναίνεσης, το ICC λαμβάνει όλες τις αποφάσεις του με κατανεμημένη πλειοψηφία του 70 % τουλάχιστον των παρόντων και ψηφισάντων μελών εξαγωγής και του 70 % τουλάχιστον των παρόντων και ψηφισάντων μελών εισαγωγής, μετρουμένων χωριστά.

               (4)Με αίτημα του ICC, συγκροτήθηκε ομάδα εργασίας για την αναθεώρηση της συμφωνίας. Η εν λόγω ομάδα εργασίας προσδιόρισε τη διακυβέρνηση του ICO, το σύστημα ψηφοφορίας και εισφορών και τη συμμετοχή του ιδιωτικού τομέα και της κοινωνίας των πολιτών στις εργασίες του ICO ως τα τρία κύρια ζητήματα για τη μερική αναθεώρηση της συμφωνίας. Στο πλαίσιο αυτό, η ομάδα εργασίας καταρτίζει επί του παρόντος προτάσεις για τροποποιήσεις της συμφωνίας· οι προτάσεις αυτές θα πρέπει να εγκριθούν από το ICC.

               (5)Είναι προς το συμφέρον της Ένωσης να μεταρρυθμίσει τη συμφωνία ώστε να ευθυγραμμιστεί με τις πρακτικές που προωθεί η Ένωση στο πλαίσιο άλλων διεθνών οργανώσεων βασικών προϊόντων, καθώς και με τις εξελίξεις στην παγκόσμια αγορά καφέ από το 2007 και μετά.

               (6)Ως εκ τούτου, ενδείκνυται να εξουσιοδοτηθεί η Επιτροπή να προβεί σε διαπραγματεύσεις για τη μερική αναθεώρηση της συμφωνίας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διεξαγάγει διαπραγματεύσεις, εξ ονόματος της Ένωσης, για τις τροποποιήσεις της διεθνούς συμφωνίας του 2007 για τον καφέ.

               Άρθρο 2

               Οι οδηγίες διαπραγμάτευσης περιλαμβάνονται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την ομάδα «Βασικά προϊόντα».

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 2008/579/ΕΚ του Συμβουλίου, της 16ης Ιουνίου 2008, για την υπογραφή και τη σύναψη, εξ ονόματος της Ευρωπαϊκής Κοινότητας της διεθνούς συμφωνίας του 2007 για τον καφέ (ΕΕ L 186 της 15.7.2008, σ. 12).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.7.2021
            COM(2021) 374 final
            ΠΑΡΑΡΤΗΜΑ
            στη
            Σύσταση για απόφαση του Συμβουλίου
            με την οποία εγκρίνεται η έναρξη διαπραγματεύσεων για την τροποποίηση της διεθνούς συμφωνίας του 2007 για τον καφέ

               ΠΑΡΑΡΤΗΜΑ

               Οδηγίες διαπραγμάτευσης για τη διεθνή συμφωνία του 2007 για τον καφέ

               Η Επιτροπή μπορεί να αρχίσει διαπραγματεύσεις με τα άλλα συμβαλλόμενα μέρη της διεθνούς συμφωνίας του 2007 για τον καφέ («η συμφωνία») στο πλαίσιο του Διεθνούς Οργανισμού Καφέ («ICO») με σκοπό τον εκσυγχρονισμό της συμφωνίας, λαμβάνοντας υπόψη τις εξελίξεις στον τομέα του καφέ.

               Η αναθεώρηση της συμφωνίας θα πρέπει να βελτιώσει τη διακυβέρνηση του ICO, να αξιολογήσει την ισορροπία των συστημάτων ψηφοφορίας και εισφορών και να εξετάσει την ενσωμάτωση του ιδιωτικού τομέα και της κοινωνίας των πολιτών στις εργασίες του ICO.

               Η Ένωση είναι μέλος της ομάδας εργασίας του ICO για το μέλλον της συμφωνίας («WGFA»), η οποία επί του παρόντος επεξεργάζεται συστάσεις για τροποποιήσεις που θα πρέπει να γίνουν στη διεθνή συμφωνία του 2007 για τον καφέ σύμφωνα με τους στόχους που έχουν θέσει τα κράτη μέλη της Ένωσης στο πλαίσιο διεθνών οργανώσεων βασικών προϊόντων (ICB).

               Οι διαπραγματευτικές οδηγίες θα πρέπει να λαμβάνουν υπόψη τους στόχους της απλούστευσης και του εξορθολογισμού της συμφωνίας, διατηρώντας παράλληλα τον διακυβερνητικό ρόλο του ICO όπως έχουν συμφωνήσει τα μέλη του ICO.

               1.Διακυβέρνηση

               Διεθνές Συμβούλιο Καφέ (ICC)

               Όσον αφορά την περιοδικότητα των συνεδριάσεων του ICC, θα πρέπει να διατηρηθεί το ισχύον σύστημα των δύο συνεδριάσεων ετησίως. Μία από τις συνεδριάσεις θα μπορούσε να διεξάγεται διαδικτυακά.

               Η θητεία του/της προέδρου και του/της αντιπροέδρου του ICC θα πρέπει να είναι μονοετής ώστε να διευκολύνεται η συμμετοχή όλων των μελών του ICO στη διαδικασία λήψης αποφάσεων. Ο/Η αντιπρόεδρος θα μπορούσε να έχει ενισχυμένο ρόλο στο ICC. Για να αξιοποιήσει την πείρα που έχει αποκτήσει, ο/η αντιπρόεδρος μπορεί να εκφράσει στο συμβούλιο το ενδιαφέρον του/της να αναλάβει την προεδρία μετά το πρώτο έτος. Το συμβούλιο μπορεί να εκφράσει την αποδοχή του εάν ο/η αντιπρόεδρος έχει αποδειχθεί κατάλληλος/κατάλληλη.

               Επιτροπές του ICO

               Κατά περίπτωση, θα πρέπει να ενθαρρυνθεί η συγχώνευση των επιτροπών ICO στο πλαίσιο του εξορθολογισμού του ICO. Θα πρέπει να ενθαρρυνθεί η αύξηση της συμμετοχής των μελών στις εργασίες των επιτροπών.

               Παγκόσμια Διάσκεψη Καφέ («WCC»)

               Θα πρέπει να διατηρηθεί η τρέχουσα περιοδικότητα της WCC υψηλού επιπέδου ανά τετραετία ή πενταετία, αλλά με ευελιξία ώστε να προσαρμόζεται σε συγκεκριμένες περιστάσεις ή σε μια ιδιαίτερη κατάσταση (π.χ. μεταβολή στην κατάσταση της αγοράς καφέ, ένα εξωτερικό γεγονός που επηρεάζει τον τομέα του καφέ κ.λπ.).

               2.Ψήφοι και εισφορές

               Μέλη εξαγωγής και εισαγωγής

               Η διάκριση μεταξύ μελών εξαγωγής και εισαγωγής θα πρέπει να διατηρηθεί ως καθοριστική βασική αρχή για τη διαδικασία λήψης αποφάσεων σε πολλές ICB.

               Μέθοδος υπολογισμού των ψήφων και των εισφορών

               Το ισχύον καθεστώς που βασίζεται στον εξαγόμενο ή εισαγόμενο όγκο καφέ φαίνεται να αποτελεί το ευκολότερο και πιο αξιόπιστο σύστημα υπολογισμού των δικαιωμάτων ψήφου και των χρηματοδοτικών εισφορών κάθε μέλους στον διοικητικό προϋπολογισμό του ICO. Ωστόσο, θα μπορούσε να διερευνηθεί η καταλληλότητα και άλλων συστημάτων (π.χ. αξία εξαγωγών/εισαγωγών, μεικτά συστήματα κ.λπ.) που χρησιμοποιούνται σε άλλες ICB, με αναφορές για τις συνέπειες της χρήσης τους για τον ICO.

               3.Συμμετοχή του ιδιωτικού τομέα και της κοινωνίας των πολιτών

               Ο ιδιωτικός τομέας και η κοινωνία των πολιτών θα πρέπει να ενσωματωθούν καλύτερα στις διαδικασίες εργασίας στο πλαίσιο του ICO. Θα πρέπει να διερευνηθούν διάφορες μέθοδοι ώστε να εξευρεθεί ο καλύτερος τρόπος για να μπορούν να συμμετέχουν πιο δραστήρια στο πλαίσιο μιας εκσυγχρονισμένης συμφωνίας.

               Όσον αφορά την επιλεξιμότητα του ιδιωτικού τομέα, η συμφωνία θα πρέπει να αναγνωρίζει την ποικιλομορφία του, από τους μικρούς παραγωγούς έως τις μεγάλες πολυεθνικές εταιρείες, καθώς και τους αντίστοιχους δυνητικούς ρόλους τους εντός του ICO.

               Θα ήταν προτιμότερο να ενθαρρυνθεί η συμμετοχή εμπορικών/επαγγελματικών ενώσεων, αλλά εάν προταθεί η συμμετοχή μεμονωμένων εταιρειών στον ICO, θα πρέπει να διερευνηθούν ειδικές νομικές διασφαλίσεις για να διασφαλιστεί η ανεξαρτησία του ICO.

               Η διαδικασία έγκρισης για τη συμμετοχή του ιδιωτικού τομέα και της κοινωνίας των πολιτών στην περίπτωση εθνικών εταιρειών ή οργανισμών θα πρέπει να διεξάγεται μέσω του οικείου μέλους του ICO.

               Οποιαδήποτε κίνηση για την καλύτερη ενσωμάτωση του ιδιωτικού τομέα δεν θα πρέπει, ωστόσο, να θίγει τον διακυβερνητικό χαρακτήρα του ICO.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.12.2021
            COM(2021) 766 final

            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων εξ ονόματος της Ευρωπαϊκής Ένωσης για τη σύναψη διεθνούς συμφωνίας σχετικά με την ετοιμότητα και την αντίδραση σε πανδημίες, καθώς και για τις διαπραγματεύσεις συμπληρωματικών τροποποιήσεων του Διεθνούς Υγειονομικού Κανονισμού (2005)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Αιτιολόγηση και στόχοι της σύστασης

                  Η πολυμερής συνεργασία είναι απαραίτητη για την καταπολέμηση των πανδημιών, που εξ ορισμού δεν γνωρίζουν σύνορα και απαιτούν συλλογική δράση. Ωστόσο, η πανδημία COVID-19 έφερε στο φως τις επίμονες αδυναμίες του διεθνούς συστήματος υγείας και της παγκόσμιας συνεργασίας.

                  Πριν από την πανδημία COVID-19, στις επανεξετάσεις και τις αξιολογήσεις που διενεργήθηκαν σε συνέχεια των πανδημιών του σοβαρού οξέος αναπνευστικού συνδρόμου (SARS-CoV), της γρίπης H1N1 και της επιδημικής έξαρσης του ιού Ebola στη Δυτική Αφρική είχαν ήδη επισημανθεί ελλείψεις στην παγκόσμια ικανότητα προετοιμασίας και αντίδρασης σε επιδημικές εξάρσεις και είχαν διατυπωθεί πολυάριθμες και συγκεκριμένες συστάσεις για την κάλυψη αυτών των ελλείψεων. Σε κάποιο βαθμό, οι συστάσεις αυτές οδήγησαν σε σημαντικές βελτιώσεις, όπως η αναθεώρηση, το 2005, του Διεθνούς Υγειονομικού Κανονισμού (ΔΥΚ) και η θέσπιση, το 2016, μετά την επιδημική έξαρση του ιού Ebola, του προγράμματος έκτακτης υγειονομικής ανάγκης του Παγκόσμιου Οργανισμού Υγείας (ΠΟΥ) και της ανεξάρτητης εποπτικής και συμβουλευτικής επιτροπής για το πρόγραμμα έκτακτης υγειονομικής ανάγκης του ΠΟΥ (IOAC).

                  Ωστόσο, δεδομένων των τεράστιων προκλήσεων που εγείρει η πανδημία COVID-19, έχει καταστεί σαφής η ανάγκη καλύτερης προετοιμασίας σε παγκόσμιο επίπεδο για την πρόβλεψη, την πρόληψη, την ανίχνευση, την αξιολόγηση και την αποτελεσματική αντίδραση στις πανδημίες. Με βάση την εντολή του, ο ΠΟΥ διαδραματίζει κεντρικό ρόλο στη διαδικασία αυτή ως επικεφαλής και συντονιστική αρχή για την αντιμετώπιση των παγκόσμιων προκλήσεων στον τομέα της υγείας, συμπεριλαμβανομένων της ετοιμότητας, της πρόληψης και της ανίχνευσης επιδημικών εξάρσεων, καθώς και της αντιμετώπισής τους.

                  Κατά τη διάρκεια των τελευταίων μηνών, διάφορες ανεξάρτητες επιτροπές και ομάδες επανεξέτασης
                     1
                   επισήμαναν την επείγουσα ανάγκη για ένα ισχυρότερο διεθνές καθεστώς για την αντιμετώπιση των πανδημιών, καθώς και για την ενίσχυση της ανεξαρτησίας, της εξουσίας και της χρηματοδότησης του ΠΟΥ. Αυτό δημιουργεί μια μοναδική δυναμική για την ενίσχυση της παγκόσμιας υγειονομικής ασφάλειας υπό το πρίσμα των διδαγμάτων που αντλήθηκαν από την πανδημία COVID-19.

                  Από την επιδημική έξαρση της πανδημίας COVID-19, η Ευρωπαϊκή Ένωση έχει συμβάλει σημαντικά στην παγκόσμια αντίδραση στην πανδημία. Η Ένωση υπήρξε κινητήρια δύναμη για τη στήριξη του ηγετικού ρόλου του ΠΟΥ και για την προώθηση της μεταρρυθμιστικής διαδικασίας του. Ο ρόλος της Ένωσης στην ενίσχυση του ΠΟΥ αντικατοπτρίζεται σε διάφορα έγγραφα, συμπεριλαμβανομένων των συμπερασμάτων του Συμβουλίου
                     2
                   του Νοεμβρίου του 2020 και της δήλωσης
                     3
                   των μελών του Ευρωπαϊκού Συμβουλίου τον Φεβρουάριο του 2021.

                  Στο πνεύμα αυτό, η Ένωση και τα κράτη μέλη της, για δεύτερο κατά σειρά έτος, ηγήθηκαν ενός ψηφίσματος κατά την 74η σύνοδο της Παγκόσμιας Συνέλευσης Υγείας τον Μάιο του 2021 για την ενίσχυση της ετοιμότητας και της αντίδρασης του ΠΟΥ σε καταστάσεις έκτακτης υγειονομικής ανάγκης. Η κίνηση αυτή είχε ως αποτέλεσμα τη σύσταση ομάδας εργασίας των κρατών μελών του ΠΟΥ για την ενίσχυση της ετοιμότητας και της αντίδρασης του ΠΟΥ (στο εξής: ομάδα εργασίας των κρατών μελών του ΠΟΥ), στόχος της οποίας είναι να εξετάσει τα πορίσματα και τις συστάσεις των ανεξάρτητων επιτροπών και ομάδων επανεξέτασης και να υποβάλει έκθεση στην Παγκόσμια Συνέλευση Υγείας τον Μάιο του 2022.

                  Ενόψει της 74ης συνόδου της Παγκόσμιας Συνέλευσης Υγείας, η Ένωση και μια ευρεία ομάδα χωρών που υποστηρίζουν τις θέσεις της από όλες τις περιφέρειες του ΠΟΥ άσκησαν επίσης πιέσεις για τη θέσπιση διαδικασίας προς μια διεθνή συνθήκη σχετικά με την ετοιμότητα και την αντίδραση σε πανδημίες. Τον Μάρτιο του 2021 25 αρχηγοί κρατών και κυβερνήσεων από όλο τον κόσμο συνυπέγραψαν με τον πρόεδρο του Ευρωπαϊκού Συμβουλίου, κ. Charles Michel, και τον Γενικό Διευθυντή του Παγκόσμιου Οργανισμού Υγείας, δρ. Tedros Adhanom Ghebreyesus, άρθρο γνώμης στο οποίο απευθύνουν έκκληση για τη σύναψη διεθνούς συνθήκης για τις πανδημίες, με βάση τα διδάγματα που αντλήθηκαν κατά τη διάρκεια της πανδημίας COVID-19
                     4
                  .

                  Στις 20 Μαΐου 2021 το Συμβούλιο εξέδωσε τη θέση που πρέπει να ληφθεί εξ ονόματος της Ένωσης στην 74η σύνοδο της Παγκόσμιας Συνέλευσης Υγείας
                     5
                  . Η εν λόγω απόφαση αναφέρεται σαφώς στη στήριξη της Ένωσης για τη θέσπιση διαδικασίας του ΠΟΥ όσον αφορά νέα σύμβαση-πλαίσιο σχετικά με την ετοιμότητα και την αντίδραση σε πανδημίες. Στην απόφαση αναφέρεται επίσης ότι πρέπει να επιτραπεί στην Ένωση να συμμετάσχει στη διαπραγματευτική διαδικασία, ενόψει της πιθανής προσχώρησης της Ένωσης σε μια τέτοια συνθήκη. Η δέσμευση της Ένωσης να εργαστεί για τη σύναψη διεθνούς συνθήκης για τις πανδημίες εντός του πλαισίου του ΠΟΥ αντικατοπτρίζεται επίσης στη δήλωση των μελών του Ευρωπαϊκού Συμβουλίου του Φεβρουαρίου 2021 και στα συμπεράσματα του Ευρωπαϊκού Συμβουλίου του Ιουνίου 2021
                     6
                  .

                  Στις 21 Μαΐου 2021 η Ευρωπαϊκή Επιτροπή και η Ιταλία, ως πρόεδρος της G20, συνδιοργάνωσαν την παγκόσμια σύνοδο κορυφής με θέμα την υγεία, όπου οι ηγέτες της G20 και άλλων κρατών, παρουσία των επικεφαλής διεθνών και περιφερειακών οργανισμών, εξέδωσαν τη «Δήλωση της Ρώμης»
                     7
                  . Οι αρχές που διατυπώνονται στη δήλωση αυτή παρέχουν κοινή καθοδήγηση για την πρόληψη και την προετοιμασία έναντι μελλοντικών πανδημιών και έχουν ιδιαίτερη σημασία ενόψει των συζητήσεων για μια διεθνή συνθήκη για τις πανδημίες.

                  Κατά την Παγκόσμια Συνέλευση Υγείας τον Μάιο του 2021, η Ένωση, από κοινού με την ομάδα φίλων (οι συνυπογράφοντες του άρθρου γνώμης), εργάστηκε για τη διασφάλιση διαπραγματευτικής εντολής για μια διεθνή συνθήκη για τις πανδημίες. Οι προσπάθειες αυτές δεν ευοδώθηκαν λόγω έλλειψης συναίνεσης. Ως επόμενο βήμα, η Παγκόσμια Συνέλευση Υγείας εξέδωσε απόφαση με την οποία ζητεί από την ομάδα εργασίας των κρατών μελών του ΠΟΥ να εξετάσει τα πιθανά οφέλη από την εκπόνηση σύμβασης, συμφωνίας ή άλλης διεθνούς πράξης του ΠΟΥ σχετικά με την ετοιμότητα και την αντίδραση σε πανδημίες. Αποφασίστηκε επίσης να συγκληθεί ειδική σύνοδος της Παγκόσμιας Συνέλευσης Υγείας από τις 29 Νοεμβρίου έως την 1η Δεκεμβρίου 2021 για το θέμα αυτό και με σκοπό την έναρξη της επίσημης διαπραγματευτικής διαδικασίας αμέσως μετά.

                  Η ομάδα εργασίας των κρατών μελών του ΠΟΥ πραγματοποίησε πέντε συνεδριάσεις μεταξύ Ιουλίου και Νοεμβρίου 2021, καθώς και διάφορες συνεδριάσεις μεταξύ των συνόδων.

                  Κατά τη διάρκεια των συζητήσεων, αυξήθηκε ο αριθμός των χωρών που τάσσονται υπέρ μιας διεθνούς συνθήκης. Με βάση τις συζητήσεις που πραγματοποιήθηκαν στο πλαίσιο της ομάδας εργασίας των κρατών μελών του ΠΟΥ και όπως αναφέρεται στην έκθεσή της που εκδόθηκε στις 15 Νοεμβρίου
                     8
                  , έχουν προσδιοριστεί διάφορα πιθανά οφέλη μιας νέας πράξης για την ενίσχυση της ετοιμότητας και της αντίδρασης σε πανδημίες, στα οποία συγκαταλέγονται τα εξής:

               α)προώθηση υψηλού επιπέδου πολιτικής δέσμευσης και προσέγγισης σε επίπεδο συνόλου της διοίκησης και συνόλου της κοινωνίας, η οποία μπορεί να ενισχύσει τη διατομεακή συνοχή και κινητοποίηση·

               β)παροχή ευκαιρίας για ενδυνάμωση, επικαιροποίηση και ενίσχυση του ηγετικού και συντονιστικού ρόλου του ΠΟΥ και του καθήκοντός του να ενεργεί ως διευθύνουσα και συντονιστική αρχή για το διεθνές έργο στον τομέα της υγείας·

               γ)δημιουργία στήριξης χώρου συνεργασίας για τη νέα πράξη και τους στόχους της όσον αφορά την ετοιμότητα και την αντίδραση σε πανδημίες·

               δ)ενίσχυση της εμπιστοσύνης των συμβαλλόμενων κρατών σε αμοιβαίες δεσμεύσεις υψηλού επιπέδου όσον αφορά την ετοιμότητα και την αντίδραση σε πανδημίες·

               ε)εδραίωση όλων των αρχών που περιέχονται στο καταστατικό του ΠΟΥ (προοίμιο), συμπεριλαμβανομένης της αρχής της απαγόρευσης των διακρίσεων και του δικαιώματος στην εξασφάλιση του υψηλότερου δυνατού επιπέδου υγείας·

               στ)εξέταση του ζητήματος της ισότιμης πρόσβασης σε αντίμετρα, όπως εμβόλια, φαρμακοθεραπευτικά μέσα και διαγνωστικά μέσα· μια νέα συμφωνία θα αποτελέσει την καταλληλότερη παγκόσμια διαδικασία για να εξεταστεί και να συμφωνηθεί ο τρόπος βελτίωσης της ισότητας στο μέλλον και αυτό θα μπορούσε να επιτευχθεί με την ενσωμάτωση πλαισίου για συγκεκριμένα μέτρα και μακροπρόθεσμους μηχανισμούς με σκοπό την ανάπτυξη, την παραγωγή και την κλιμάκωση νέων αντιμέτρων, καθώς και για τη βελτίωση της ισότιμης πρόσβασης σε υφιστάμενα αντίμετρα, μεταξύ άλλων μέσω της αύξησης της τοπικής παραγωγής και της ενίσχυσης των κανονιστικών συστημάτων·

               ζ)ανταλλαγή δεδομένων, δειγμάτων, τεχνολογίας και οφελών· η ανταλλαγή θα πρέπει να συμπεριληφθεί σε ένα πολυμερές πλαίσιο για την ανταλλαγή δεδομένων επιτήρησης και παρακολούθησης, γενετικών δεδομένων και παθογόνων, με μια συμφωνία σχετικά με τον τρόπο με τον οποίο θα πρέπει να επιμερίζονται τα οφέλη που προκύπτουν από την ανταλλαγή· σε αυτό περιλαμβάνονται μηχανισμοί για τη διευκόλυνση της έρευνας και της ταχείας ανταλλαγής τεχνολογίας, με σκοπό την εντατικοποίηση της περιφερειακής παραγωγής και διανομής αντιμέτρων, με επίγνωση των συνεχιζόμενων συζητήσεων και διαπραγματεύσεων σε άλλα φόρουμ·

               η)μείωση των κινδύνων που εγκυμονούν οι αναδυόμενες ζωοανθρωπονόσοι στο μέλλον και ενίσχυση της προσέγγισης «Μία υγεία», συμπεριλαμβανομένων στοχευμένων στοιχείων που αποσκοπούν ειδικά στη μείωση των κινδύνων που ενέχουν οι ζωοανθρωπονόσοι για το μέλλον, ενίσχυση των υφιστάμενων πλατφορμών και της επιτήρησης, προώθηση πολυτομεακών συμπράξεων (τομείς της υγείας του ανθρώπου, των ζώων και του περιβάλλοντος) και προώθηση ειδικών αντιμέτρων σύμφωνα με την προσέγγιση «Μία υγεία»· καθώς και

               θ)ενίσχυση των συστημάτων υγείας και της ανθεκτικότητάς τους, μέσω της ενίσχυσης των υπηρεσιών πρωτοβάθμιας υγειονομικής περίθαλψης, των εργαζομένων στον τομέα της υγειονομικής περίθαλψης και της επίτευξης καθολικής υγειονομικής κάλυψης.

                  Επιπλέον, σημαντικός αριθμός κρατών μελών έχει επίσης εκφράσει την υποστήριξή του για ενίσχυση του ΔΥΚ, μεταξύ άλλων μέσω της εφαρμογής, της συμμόρφωσης και πιθανών στοχευμένων τροποποιήσεων χωρίς να τεθεί εκ νέου υπό διαπραγμάτευση ολόκληρη η πράξη.

                  Σε αυτήν τη βάση, η ομάδα εργασίας των κρατών μελών του ΠΟΥ κατέληξε στο συμπέρασμα, στην έκθεσή της προς την ειδική σύνοδο της Παγκόσμιας Συνέλευσης Υγείας, ότι «η μελλοντική πορεία θα πρέπει να περιλαμβάνει διαδικασία ή διαδικασίες για: i) την εκπόνηση σύμβασης, συμφωνίας ή άλλης διεθνούς πράξης του ΠΟΥ σχετικά με την ετοιμότητα και την αντίδραση σε πανδημίες και ii) την ενίσχυση του ΔΥΚ (2005), συμπεριλαμβανομένων της εφαρμογής, της στήριξης για τη συμμόρφωση όσον αφορά τις βασικές δυνατότητες του ΔΥΚ και πιθανών στοχευμένων τροποποιήσεων του ΔΥΚ». Ως εκ τούτου, η διαπραγματευτική διαδικασία θα περιλαμβάνει τόσο τη διαπραγμάτευση μιας νομικά δεσμευτικής συμφωνίας σχετικά με την ετοιμότητα και την αντίδραση σε πανδημίες, όσο και μια σειρά συμπληρωματικών τροποποιήσεων του ΔΥΚ.

                  Συνεπώς, η παρούσα σύσταση απευθύνεται στο Συμβούλιο σχετικά με την ειδική σύνοδο της Παγκόσμιας Συνέλευσης Υγείας που θα πραγματοποιηθεί από τις 29 Νοεμβρίου έως την 1η Δεκεμβρίου 2021.

               •Συνέπεια με τις ισχύουσες διατάξεις στον τομέα πολιτικής

                  Η προτεινόμενη σύσταση συνάδει με το ισχύον νομικό πλαίσιο της Ένωσης για τις σοβαρές διασυνοριακές απειλές κατά της υγείας, όπως ορίζεται επί του παρόντος στην απόφαση αριθ. 1082/2013/ΕΕ
                     9
                  .

                  Επιπλέον, από την αρχή της πανδημίας COVID-19, η Ένωση έχει εφαρμόσει ένα σύνολο μέτρων και ενέργειες συντονισμού για τη στήριξη των κρατών μελών της Ένωσης στην αντιμετώπιση της πανδημίας και για την ενίσχυση της ανθεκτικότητας των συστημάτων υγείας τους. Η προτεινόμενη σύσταση συνάδει με τα ακόλουθα μέτρα που έχουν ληφθεί σε επίπεδο Ένωσης και αποσκοπεί στη συμπλήρωσή τους με τη θέσπιση ισχυρού διεθνούς πλαισίου για τις διασυνοριακές απειλές που δύνανται να εξελιχθούν σε πανδημίες:

               ·Τον Ιούνιο του 2020 η Επιτροπή παρουσίασε μια κοινή στρατηγική της ΕΕ για τα εμβόλια
                  10
               , η οποία καθιστά δυνατή τη στήριξη και την επιτάχυνση της ανάπτυξης και της παραγωγής στην απαιτούμενη κλίμακα. Η προσέγγιση αυτή διασφάλισε την πρόσβαση σε εμβόλια κατά της νόσου COVID-19 για όλα τα κράτη μέλη της Ένωσης, καθώς και εξαγωγές σε περισσότερες από εκατόν πενήντα χώρες παγκοσμίως.

               ·Στις 11 Νοεμβρίου 2020 η Επιτροπή έθεσε τα δομικά στοιχεία μιας Ευρωπαϊκής Ένωσης Υγείας, εκδίδοντας πρόταση κανονισμού σχετικά με σοβαρές διασυνοριακές απειλές κατά της υγείας, πρόταση για την παράταση της εντολής του Ευρωπαϊκού Οργανισμού Φαρμάκων και πρόταση για την παράταση της εντολής του Ευρωπαϊκού Κέντρου Πρόληψης και Ελέγχου Νόσων
                  11
               . Με βάση τα διδάγματα που αντλήθηκαν από την τρέχουσα κρίση, οι προτάσεις αυτές αποσκοπούν στην ενίσχυση της ανθεκτικότητας της Ένωσης στις απειλές κατά της υγείας και στη διασφάλιση ενισχυμένης ετοιμότητας και αντίδρασης τόσο κατά την τρέχουσα όσο και κατά τις μελλοντικές κρίσεις στον τομέα της υγείας.

               ·Η φαρμακευτική στρατηγική για την Ευρώπη
                  12
               , η οποία εκδόθηκε στις 25 Νοεμβρίου 2020, βασίζεται επίσης στις αδυναμίες που αποκάλυψε η πανδημία COVID-19 και παρουσιάζει κατάλληλες δράσεις για την προσαρμογή του φαρμακευτικού συστήματος της ΕΕ κατά τα επόμενα έτη. Στόχος της είναι η δημιουργία ενός ανθεκτικού στον χρόνο κανονιστικού πλαισίου και η στήριξη της βιομηχανίας για την προώθηση της έρευνας και των τεχνολογιών που φτάνουν στους ασθενείς προκειμένου να καλύψουν τις θεραπευτικές ανάγκες τους, με παράλληλη αντιμετώπιση των αδυναμιών της αγοράς.

               ·Στις 6 Μαΐου 2021 η Επιτροπή εξέδωσε στρατηγική της Ένωσης για την ανάπτυξη και τη διαθεσιμότητα φαρμακοθεραπευτικών μέσων κατά της COVID-19
                  13
               , η οποία συμπληρώνει τη στρατηγική της ΕΕ για τα εμβόλια. Η στρατηγική της Ένωσης για την ανάπτυξη και τη διαθεσιμότητα φαρμακοθεραπευτικών μέσων κατά της COVID-19 καλύπτει τον πλήρη κύκλο ζωής των φαρμάκων, από την έρευνα, την ανάπτυξη και την παραγωγή έως την προμήθεια και τη διάθεσή τους. Περιλαμβάνει σαφείς δράσεις και στόχους, συμπεριλαμβανομένης της έγκρισης τουλάχιστον τριών νέων φαρμακοθεραπευτικών μέσων έως το τέλος του 2021.

               ·Στις 16 Σεπτεμβρίου 2021 η Επιτροπή δρομολόγησε τη σύσταση της νέας Αρχής Ετοιμότητας και Αντιμετώπισης Καταστάσεων Έκτακτης Υγειονομικής Ανάγκης
                  14
               , με σκοπό να ενισχύσει την ικανότητα της Ευρώπης να προλαμβάνει, να εντοπίζει και να αντιδρά άμεσα σε διασυνοριακές καταστάσεις έκτακτης υγειονομικής ανάγκης, διασφαλίζοντας την ανάπτυξη, την παραγωγή, την προμήθεια και τη δίκαιη διανομή βασικών ιατρικών αντιμέτρων.

               Επιπλέον, η προτεινόμενη σύσταση συνάδει με τους ακόλουθους γενικούς στόχους του προγράμματος «Η ΕΕ για την υγεία» (EU4Health), δηλαδή του νέου προγράμματος για τη δράση της Ένωσης στον τομέα της υγείας για την περίοδο 2021-2027, όπως ορίζονται στο άρθρο 3 στοιχεία β) και γ) του κανονισμού (ΕΕ) 2021/522 του Ευρωπαϊκού Κοινοβουλίου και του Συμβουλίου
                  15
               :

               ·«προστασία των πολιτών της Ένωσης από σοβαρές διασυνοριακές απειλές κατά της υγείας και ενίσχυση της ανταπόκρισης των συστημάτων υγείας και του συντονισμού μεταξύ των κρατών μελών για την αντιμετώπιση των σοβαρών διασυνοριακών απειλών κατά της υγείας·

               ·βελτίωση της διαθεσιμότητας, της προσβασιμότητας και της οικονομικής προσιτότητας των φαρμάκων και των ιατροτεχνολογικών προϊόντων, καθώς και των προϊόντων που σχετίζονται με την κρίση, στην Ένωση, και υποστήριξη της καινοτομίας όσον αφορά τα εν λόγω προϊόντα».

               Οι στενές συνέργειες μεταξύ του προγράμματος «Η ΕΕ για την υγεία» και του μηχανισμού γειτονίας, ανάπτυξης και διεθνούς συνεργασίας
                  16
               , καθώς και του μηχανισμού πολιτικής προστασίας της Ένωσης
                  17
               , έχουν ουσιαστική σημασία στο πλαίσιο αυτό.

               •Συνέπεια με άλλες πολιτικές της Ένωσης

                  Η προτεινόμενη σύσταση συνάδει επίσης με τις ακόλουθες πολιτικές και δράσεις της Ένωσης:

               ·κλιματικές και περιβαλλοντικές πολιτικές, για την πρόληψη και τη διαχείριση ζωονοσογόνων κινδύνων στο πλαίσιο της προσέγγισης «Μία υγεία»·

                  ·πολιτικές ανάπτυξης και συνεργασίας:

               –Η Ένωση παρέχει στήριξη στις γειτονικές περιοχές της για την ενίσχυση της ετοιμότητας και της ανθεκτικότητας των συστημάτων δημόσιας υγείας τους σε περίπτωση διασυνοριακών απειλών κατά της υγείας.

               –Η Ένωση εργάστηκε για τη δημιουργία και τη στήριξη των εργαλείων ανταλλαγής εμβολίων με χώρες χαμηλότερου και μέσου εισοδήματος, του επιταχυντή πρόσβασης στα εργαλεία κατά της COVID-19
                  18
                (ACT-A) και του μηχανισμού COVAX, ο οποίος αποτελεί τον πυλώνα του ACT-A που αφορά τα εμβόλια. Η «Ομάδα Ευρώπη», στην οποία συμμετέχουν η Ευρωπαϊκή Ένωση, τα κράτη μέλη της και χρηματοπιστωτικά ιδρύματα, παραμένει ένας από τους μεγαλύτερους χορηγούς του μηχανισμού COVAX, έχοντας δεσμεύσει περισσότερα από 3 δισ. EUR.

               –Η Ένωση συνεργάζεται με τους βιομηχανικούς εταίρους της για τη διάθεση εμβολίων σε χώρες χαμηλού και μέσου εισοδήματος το 2021 και το 2022, και τα κράτη μέλη μοιράζονται τα εμβόλιά τους τόσο μέσω του COVAX όσο και σε διμερή βάση.

               –Η Ένωση παρέχει ανθρωπιστική βοήθεια
                  19
                σε πληθυσμούς που πλήττονται από κρίσεις στον τομέα της υγείας, συμπεριλαμβανομένων επιδημικών εξάρσεων νόσων, μέσω επιτόπιων επιχειρήσεων, και σε χώρες που χρήζουν βοήθειας στο πλαίσιο του μηχανισμού πολιτικής προστασίας της Ένωσης, με τη μεταφορά ιατρικού υλικού σε άτομα που βρίσκονται σε δυσπρόσιτες περιοχές. Η Ένωση στηρίζει επίσης τους εταίρους της συμβάλλοντας σε στρατηγικές εμβολιασμού, καθώς και στην προμήθεια και τη διανομή υλικού.

               –Η Ευρωπαϊκή Επιτροπή, σε συνεργασία με διάφορα κράτη μέλη, προωθεί πρωτοβουλία με Αφρικανούς εταίρους για την ανάπτυξη της παραγωγής εμβολίων, φαρμάκων και τεχνολογιών υγείας στην Αφρική και για την εξασφάλιση πρόσβασης σε αυτά
                  20
               .

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η διαδικαστική νομική βάση της πρότασης απόφασης είναι το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ).

                  Το άρθρο 218 παράγραφος 3 της ΣΛΕΕ προβλέπει ότι η Επιτροπή υποβάλλει συστάσεις στο Συμβούλιο, το οποίο εκδίδει απόφαση που επιτρέπει την έναρξη διαπραγματεύσεων και ορίζει τον διαπραγματευτή της Ένωσης. Σύμφωνα με το άρθρο 218 παράγραφος 4 της ΣΛΕΕ, το Συμβούλιο μπορεί να απευθύνει οδηγίες στον διαπραγματευτή και να ορίζει ειδική επιτροπή, σε διαβούλευση με την οποία πρέπει να διεξάγονται οι διαπραγματεύσεις.

                  Η ουσιαστική νομική βάση θα εξεταστεί σε μεταγενέστερο στάδιο μόλις καταστούν διαθέσιμες περισσότερες πληροφορίες: i) όσον αφορά το πεδίο εφαρμογής και το περιεχόμενο της διεθνούς συμφωνίας σχετικά με την ετοιμότητα και την αντίδραση σε πανδημίες, και ii) όσον αφορά το πεδίο εφαρμογής και το περιεχόμενο των συμπληρωματικών τροποποιήσεων του ΔΥΚ.

               •Επικουρικότητα (σε περίπτωση μη αποκλειστικής αρμοδιότητας)

                  Παρότι το ακριβές πεδίο εφαρμογής της δεν είναι ακόμη γνωστό, η προβλεπόμενη διεθνής συμφωνία αποσκοπεί στην αντιμετώπιση σοβαρών διασυνοριακών απειλών κατά της υγείας που δύνανται να εξελιχθούν σε πανδημίες. Ως εκ τούτου, θα έχει αντίκτυπο στην άσκηση των αρμοδιοτήτων της Ένωσης και στη νομοθεσία της Ένωσης σε τομείς όπως η υγεία, το περιβάλλον, το εμπόριο, η ελεύθερη κυκλοφορία, η προστασία των δεδομένων, η εσωτερική αγορά, η αναπτυξιακή συνεργασία, καθώς όλοι αυτοί οι τομείς ενδέχεται να είναι σχετικοί στο πλαίσιο της προβλεπόμενης συμφωνίας.

                  Παρότι δεν έχει ακόμη ληφθεί απόφαση σχετικά με τις διατάξεις του ΔΥΚ που ενδέχεται να τροποποιηθούν, είναι πιθανό οι εν λόγω τροποποιήσεις να έχουν αντίκτυπο στο νομικό πλαίσιο της ΕΕ σχετικά με τις διασυνοριακές απειλές κατά της υγείας, όπως ορίζεται στην απόφαση αριθ. 1082/2013.

                  Με βάση τα ανωτέρω και τον πιθανό αντίκτυπο στην ισχύουσα νομοθεσία της Ένωσης σε διάφορους τομείς δράσης της Ένωσης, είναι απαραίτητο να διασφαλιστεί η συμμετοχή της Ένωσης στις μελλοντικές διαπραγματεύσεις και στη διεθνή συμφωνία που θα προκύψει από αυτές.

               •Αναλογικότητα

                  Η ενίσχυση των συστημάτων υγείας και της διεθνούς ετοιμότητας έναντι μελλοντικών πανδημιών —καθώς και της αντίδρασης σε αυτές— αποτελεί ύψιστη προτεραιότητα για την ΕΕ και είναι σαφώς προς το συμφέρον της Ένωσης.

                  Απαιτείται απόφαση του Συμβουλίου για την έγκριση της έναρξης διαπραγματεύσεων από την Ένωση για μια διεθνή συμφωνία σχετικά με την ετοιμότητα και την αντίδραση σε πανδημίες, καθώς και για συμπληρωματικές τροποποιήσεις του ΔΥΚ, εάν αποφασιστούν.

                  Η προτεινόμενη σύσταση δεν υπερβαίνει τα απαιτούμενα για την επίτευξη των επιδιωκομένων στόχων, σύμφωνα με τις διατάξεις του άρθρου 5 παράγραφος 4 της Συνθήκης για την Ευρωπαϊκή Ένωση.

               •Επιλογή της νομικής πράξης

                  Η επιλογή της νομικής πράξης προβλέπεται στο άρθρο 218 παράγραφοι 3 και 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου

               •Διαβουλεύσεις με τα ενδιαφερόμενα μέρη

                  Άνευ αντικειμένου

               •Συλλογή και χρήση εμπειρογνωσίας

                  Άνευ αντικειμένου

               •Εκτίμηση επιπτώσεων

                  Άνευ αντικειμένου

               •Καταλληλότητα και απλούστευση του κανονιστικού πλαισίου

                  Άνευ αντικειμένου

               •Θεμελιώδη δικαιώματα

                  Σύμφωνα με το άρθρο 35 του Χάρτη των Θεμελιωδών Δικαιωμάτων της Ευρωπαϊκής Ένωσης, κατά τον καθορισμό και την εφαρμογή όλων των πολιτικών και δράσεων της Ένωσης εξασφαλίζεται υψηλό επίπεδο προστασίας της υγείας του ανθρώπου.

                  Με την προτεινόμενη σύσταση ζητείται έγκριση για την έναρξη διαπραγματεύσεων με στόχο την ενίσχυση των συστημάτων υγείας και της διεθνούς ετοιμότητας και αντίδρασης σε μελλοντικές πανδημίες. Ο στόχος αυτός θα έχει θετικό αντίκτυπο στο δικαίωμα εξασφάλισης υψηλού επιπέδου προστασίας της υγείας του ανθρώπου, όπως κατοχυρώνεται στο άρθρο 35 του Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η έναρξη των διαπραγματεύσεων για διεθνή συμφωνία σχετικά με την ετοιμότητα και την αντίδραση σε πανδημίες και για πιθανές συμπληρωματικές τροποποιήσεις του ΔΥΚ δεν θεωρείται ότι έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Οι προπαρασκευαστικές εργασίες και οι διαπραγματεύσεις αναμένεται να ξεκινήσουν σε σύντομο χρονικό διάστημα μετά την ειδική σύνοδο της Παγκόσμιας Συνέλευσης Υγείας που θα πραγματοποιηθεί από τις 29 Νοεμβρίου έως την 1η Δεκεμβρίου 2021. Ενδέχεται να προβλεφθεί προκαταρκτικό στάδιο.

               •Αναλυτική επεξήγηση των επιμέρους διατάξεων της σύστασης

                  Η Επιτροπή συνιστά:

               ·το Συμβούλιο να εξουσιοδοτήσει την Επιτροπή για την έναρξη και διεξαγωγή διαπραγματεύσεων με σκοπό τη σύναψη νέας διεθνούς συμφωνίας σχετικά με την ετοιμότητα και την αντίδραση σε πανδημίες, καθώς και για συμπληρωματικές τροποποιήσεις του ΔΥΚ, εάν αποφασιστούν·

               ·να οριστεί η Επιτροπή διαπραγματευτής της Ένωσης·

               ·να διεξαγάγει η Επιτροπή τις διαπραγματεύσεις σε διαβούλευση με την ειδική επιτροπή, εάν αυτή οριστεί από το Συμβούλιο σύμφωνα με το άρθρο 218 παράγραφος 4 της ΣΛΕΕ·

               ·να εγκρίνει το Συμβούλιο τις οδηγίες διαπραγμάτευσης που προσαρτώνται στην παρούσα σύσταση.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων εξ ονόματος της Ευρωπαϊκής Ένωσης για τη σύναψη διεθνούς συμφωνίας σχετικά με την ετοιμότητα και την αντίδραση σε πανδημίες, καθώς και για τις διαπραγματεύσεις συμπληρωματικών τροποποιήσεων του Διεθνούς Υγειονομικού Κανονισμού (2005)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η ειδική σύνοδος της Παγκόσμιας Συνέλευσης Υγείας που θα πραγματοποιηθεί από τις 29 Νοεμβρίου έως την 1η Δεκεμβρίου 2021 συγκλήθηκε με την απόφαση WHA74(16) του Παγκόσμιου Οργανισμού Υγείας (ΠΟΥ), της 31ης Μαΐου 2021, για να εξετάσει τα οφέλη της εκπόνησης σύμβασης, συμφωνίας ή άλλης διεθνούς πράξης του ΠΟΥ σχετικά με την ετοιμότητα και την αντίδραση σε πανδημίες, με σκοπό τη θέσπιση διακυβερνητικής διαδικασίας για τη σύνταξη και τη διαπραγμάτευση μιας τέτοιας σύμβασης, συμφωνίας ή άλλης διεθνούς πράξης σχετικά με την ετοιμότητα και την αντίδραση σε πανδημίες,

               (2)Η Ένωση θα πρέπει να συμμετάσχει στις διαπραγματεύσεις για την εν λόγω σύμβαση, συμφωνία ή άλλη διεθνή πράξη, καθώς και στις διαπραγματεύσεις για συμπληρωματικές τροποποιήσεις του Διεθνούς Υγειονομικού Κανονισμού (2005) (ΔΥΚ),

               (3)Οι διαπραγματεύσεις θα διεξαχθούν στο πλαίσιο του ΠΟΥ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, διεθνή συμφωνία σχετικά με την ετοιμότητα και την αντίδραση σε πανδημίες, καθώς και συμπληρωματικές τροποποιήσεις του ΔΥΚ στο πλαίσιο των αποφάσεων που θα ληφθούν κατά την ειδική σύνοδο της Παγκόσμιας Συνέλευσης Υγείας από τις 29 Νοεμβρίου έως την 1η Δεκεμβρίου 2021.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Ειδικότερα, η ανεξάρτητη επιτροπή για την ετοιμότητα και την αντίδραση σε πανδημίες, η επιτροπή επανεξέτασης της λειτουργίας του διεθνούς υγειονομικού κανονισμού (2005) κατά την αντιμετώπιση της νόσου COVID-19 και η ανεξάρτητη εποπτική και συμβουλευτική επιτροπή για το πρόγραμμα έκτακτης υγειονομικής ανάγκης του ΠΟΥ.

                     (2)

                  https://data.consilium.europa.eu/doc/document/ST-12276-2020-INIT/el/pdf

                     (3)

                  Δήλωση των μελών του Ευρωπαϊκού Συμβουλίου, 25-26 Φεβρουαρίου 2021 — Consilium (europa.eu)
                  .

                     (4)

                  https://www.who.int/news-room/commentaries/detail/op-ed---covid-19-shows-why-united-action-is-needed-for-more-robust-international-health-architecture
                  . Το άρθρο γνώμης φέρει την υπογραφή των αρχηγών κρατών/κυβερνήσεων των ακόλουθων χωρών: Φίτζι, Ταϊλάνδη, Πορτογαλία, Ιταλία, Ρουμανία, Ηνωμένο Βασίλειο, Ρουάντα, Κένυα, Γαλλία, Γερμανία, Ελλάδα, Δημοκρατία της Κορέας, Χιλή, Κόστα Ρίκα, Αλβανία, Νότια Αφρική, Τρίνινταντ και Τομπέιγκο, Κάτω Χώρες, Τυνησία, Σενεγάλη, Ισπανία, Νορβηγία, Σερβία, Ινδονησία και Ουκρανία.

                     (5)

                        ΕΕ L 238 της 6.7.2021, σ. 79.

                     (6)

                     Συμπεράσματα του Ευρωπαϊκού Συμβουλίου, 24-25 Ιουνίου 2021 — Consilium (europa.eu)

                  .

                     (7)

                        https://global-health-summit.europa.eu/rome-declaration_en.

                     (8)

                  Report of the Member States Working Group on Strengthening WHO Preparedness and Response to Health Emergencies to the special session of the World Health Assembly
                  .

                     (9)

                        Απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/ΕΚ (ΕΕ L 293 της 5.11.2013, σ. 1).

                     (10)

                        COM(2020) 245 final της 17ης Ιουνίου 2020.

                     (11)

                        COM(2020) 727 final, COM(2020) 726 final, COM(2020) 725 final, της 11ης Νοεμβρίου 2020.

                     (12)

                        COM(2020) 761 final της 25ης Νοεμβρίου 2020.

                     (13)

                        COM(2021) 355 final/2 της 6ης Μαΐου 2021.

                     (14)

                        ΕΕ C 393I της 29.9.2021, σ. 3.

                     (15)

                        Κανονισμός (ΕΕ) 2021/522 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση Προγράμματος σχετικά με τη δράση της Ένωσης στον τομέα της υγείας [Πρόγραμμα «Η ΕΕ για την υγεία» (EU4Health)] για την περίοδο 2021-2027 και για την κατάργηση του κανονισμού (ΕΕ) αριθ. 282/2014 (ΕΕ L 107 της 26.3.2021, σ. 1).

                     (16)

                        Κανονισμός (ΕΕ) 2021/947 του Ευρωπαϊκού Κοινοβουλίου και του Συμβουλίου, της 9ης Ιουνίου 2021, για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας — Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΕ) 2017/1601 και του κανονισμού (ΕΚ, Ευρατόμ) αριθ. 480/2009 του Συμβουλίου (ΕΕ L 209 της 14.6.2021, σ. 1).

                     (17)

                        Απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (ΕΕ L 347 της 20.12.2013, σ. 924).

                     (18)

                        https://www.who.int/initiatives/act-accelerator

                     (19)

                        Ευρωπαϊκή κοινή αντίληψη για την ανθρωπιστική βοήθεια (2008/C 25/01) και κανονισμός (ΕΚ) αριθ. 1257/96 του Συμβουλίου σχετικά με την ανθρωπιστική βοήθεια (ΕΕ L 163 της 2.7.1996, σ. 1).

                     (20)

                        Δελτίο Τύπου της 21ης Μαΐου 2021, «Πρωτοβουλία “

                     Ομάδα Ευρώπη” ύψους 1 δισ. ευρώ στην Αφρική (europa.eu)

                  ».

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.12.2021
            COM(2021) 766 final

            ΠΑΡΑΡΤΗΜΑ
            της
            σύστασης για απόφαση του Συμβουλίου
            με την οποία εγκρίνεται η έναρξη διαπραγματεύσεων εξ ονόματος της Ευρωπαϊκής Ένωσης για τη σύναψη διεθνούς συμφωνίας σχετικά με την ετοιμότητα και την αντίδραση σε πανδημίες, καθώς και για τις διαπραγματεύσεις συμπληρωματικών τροποποιήσεων του Διεθνούς Υγειονομικού Κανονισμού (2005)

               ΠΑΡΑΡΤΗΜΑ

               Οδηγίες για τη διαπραγμάτευση διεθνούς συμφωνίας σχετικά με την ετοιμότητα και την αντίδραση σε πανδημίες, καθώς και για τη διαπραγμάτευση συμπληρωματικών τροποποιήσεων του Διεθνούς Υγειονομικού Κανονισμού (2005)

               Στο πλαίσιο της διακυβερνητικής διαδικασίας που καθορίζεται στην απόφαση SSA2/CONF./1Rev.1 της ειδικής συνόδου της Παγκόσμιας Συνέλευσης Υγείας (στο εξής: WHA), που πραγματοποιήθηκε από τις 29 Νοεμβρίου έως την 1η Δεκεμβρίου 2021, η οποία παρέχει ένα φόρουμ διαπραγματεύσεων χωρίς αποκλεισμούς σε παγκόσμιο επίπεδο, η Επιτροπή θα επιδιώξει τη διαπραγμάτευση διεθνούς συμφωνίας σχετικά με την ετοιμότητα και την αντίδραση σε πανδημίες
                  1
                (στο εξής: συμφωνία για τις πανδημίες). Η Επιτροπή, εξ ονόματος της Ευρωπαϊκής Ένωσης, επιδιώκει την επίτευξη συνολικού αποτελέσματος κατόπιν διαπραγματεύσεων, το οποίο περιλαμβάνει τους στόχους και τις αρχές που περιγράφονται κατωτέρω, με βάση τα διδάγματα που αντλήθηκαν κατά τη διάρκεια της πανδημίας COVID-19, και με σκοπό την ετοιμότητα για πιθανές καταστάσεις έκτακτης ανάγκης στον τομέα της δημόσιας υγείας στο μέλλον.

               Η συμφωνία για τις πανδημίες, η οποία θα πρέπει να συμπληρώνει τον Διεθνή Υγειονομικό Κανονισμό (2005) (στο εξής: ΔΥΚ), θα καθορίζει ουσιαστικές, νομικά δεσμευτικές υποχρεώσεις για τα συμβαλλόμενα μέρη της, οι οποίες αποσκοπούν κυρίως:

               –στην πρόληψη και στον έλεγχο·

               –στην ανίχνευση και την υποβολή εκθέσεων· και

               –στην προετοιμασία για και στην αντίδραση σε απειλές πανδημίας.

               Οι ουσιαστικές υποχρεώσεις θα πρέπει να πλαισιωθούν, μεταξύ άλλων στο προοίμιο της συμφωνίας για τις πανδημίες, από μια σειρά γενικών στόχων και αρχών, όπως το δικαίωμα στην εξασφάλιση του υψηλότερου δυνατού επιπέδου υγείας, η διεθνής αλληλεγγύη, η ισότιμη πρόσβαση σε αντίμετρα κατά της πανδημίας (π.χ. μέσα ατομικής προστασίας, πρόσβαση σε εμβολιασμό, φαρμακοθεραπευτικά και διαγνωστικά μέσα, ιατρικές υπηρεσίες και υπηρεσίες κοινωνικής πρόνοιας), η προσέγγιση «Μία υγεία», η ανάγκη συνεκτίμησης των στενών συνδέσεων μεταξύ της υγείας του ανθρώπου, των ζώων και του περιβάλλοντος, καθώς και ο κεντρικός ρόλος της πολυμερούς συνεργασίας και του ΠΟΥ στην παγκόσμια διακυβέρνηση στον τομέα της υγείας.

               Η συμφωνία για τις πανδημίες θα πρέπει επίσης να περιλαμβάνει διατάξεις που θα καθορίζουν:

               –το θεσμικό πλαίσιο·

               –κανόνες για περαιτέρω θέσπιση κανόνων·

               –μηχανισμούς παρακολούθησης και λογοδοσίας·

               –προσεγγίσεις σε επίπεδο συνόλου της διοίκησης / διατομεακής ετοιμότητας που οδηγούν στην καλύτερη κινητοποίηση όλων των ικανοτήτων και πόρων και στη συνοχή στον τομέα της πρόληψης και της αντιμετώπισης πανδημιών· και

               –τεχνική βοήθεια και ανάπτυξη ικανοτήτων για την εφαρμογή.

               Ειδικότερα, για μια αποτελεσματική συμφωνία για τις πανδημίες θα απαιτηθούν σημαντικές επενδύσεις στη στήριξη της εφαρμογής. Σε αυτή θα πρέπει να συμπεριληφθούν τα εξής:

               –ενίσχυση της ικανότητας του ΠΟΥ να στηρίζει τις εθνικές και περιφερειακές ικανότητες του κεντρικού συστήματος υγείας για την πρόληψη, την ετοιμότητα, την ανίχνευση και την αντίδραση σε πανδημίες·

               –ισχυρή τεχνική βοήθεια και ανάπτυξη ικανοτήτων για τις χώρες χαμηλού και χαμηλότερου μέσου εισοδήματος με στόχο:

               ·την αποτελεσματική εφαρμογή της συμφωνίας για τις πανδημίες και των σχετικών δεσμεύσεων του ΔΥΚ·

               ·τη βελτίωση των εθνικών και περιφερειακών μηχανισμών για την πρόληψη, την ανίχνευση, την ετοιμότητα και την αντίδραση σε πανδημίες (συμπεριλαμβανομένων των διυπηρεσιακών και διατομεακών μηχανισμών συντονισμού)· και

               ·τη βελτίωση των ικανοτήτων των συστημάτων υγείας στον τομέα της ετοιμότητας και της αντίδρασης σε πανδημίες, μεταξύ άλλων με την αύξηση των ικανοτήτων του εργατικού δυναμικού στον τομέα της υγείας και της κοινωνικής πρόνοιας για την πρόληψη, την ανίχνευση και την αντιμετώπιση καταστάσεων έκτακτης ανάγκης στον τομέα της δημόσιας υγείας που δύνανται να εξελιχθούν σε πανδημίες, καθώς και με την ανάπτυξη και την εφαρμογή ψηφιακών εργαλείων υγείας και κοινωνικής πρόνοιας.

               Η συμφωνία για τις πανδημίες θα πρέπει να έχει στόχο τη θέσπιση ουσιαστικών διατάξεων και δεσμεύσεων, ειδικότερα στους βασικούς τομείς που αναφέρονται ανωτέρω, χαράσσοντας ταυτόχρονα την πορεία για μελλοντικές διαπραγματεύσεις, μεταξύ άλλων μέσω συμπληρωματικών πρωτοκόλλων. Οι νομικά δεσμευτικές διατάξεις μπορούν να συμπληρωθούν από μη δεσμευτικές διατάξεις (όπως κατευθυντήριες γραμμές, πρότυπα και δηλώσεις).

               Όλα τα κράτη μέλη των Ηνωμένων Εθνών και οι οργανισμοί περιφερειακής (οικονομικής) ολοκλήρωσης θα πρέπει να μπορούν να γίνουν συμβαλλόμενα μέρη της συμφωνίας για τις πανδημίες ή οποιουδήποτε από τα πρωτόκολλά της. Θα πρέπει επίσης να προβλεφθούν ειδικές ρυθμίσεις για τη συνεργασία με σχετικούς διεθνείς οργανισμούς και μη κυβερνητικούς ενδιαφερόμενους φορείς.

               Δεδομένου του επείγοντος χαρακτήρα του αντικειμένου της συμφωνίας για τις πανδημίες, θα πρέπει να εξεταστεί το ενδεχόμενο προσωρινής εφαρμογής της, εν αναμονή των επικυρώσεων, ώστε να αρχίσει η εφαρμογή των διατάξεων της συμφωνίας για τις πανδημίες το συντομότερο δυνατόν.

               Θα πρέπει επίσης να προβλεφθούν μεταβατικές περίοδοι για την εφαρμογή από τις χώρες χαμηλού και χαμηλότερου μέσου εισοδήματος και η παροχή σχετικής στήριξης για την εφαρμογή.

               Για τους στόχους της ετοιμότητας και της αντίδρασης σε πανδημίες που επιδιώκονται με τη συμφωνία για τις πανδημίες ενδέχεται να απαιτηθούν συμπληρωματικές τροποποιήσεις του ΔΥΚ. Οι τροποποιήσεις αυτές θα πρέπει να έχουν ως στόχο την αποσαφήνιση και την ενίσχυση των ισχυουσών διατάξεων του ΔΥΚ και την αύξηση της αποτελεσματικής εφαρμογής τους, διασφαλίζοντας παράλληλα τη συμπληρωματικότητα και τη συμβατότητα μεταξύ των εν λόγω τροποποιήσεων και των διατάξεων της συμφωνίας για τις πανδημίες.

               Η Επιτροπή θα εκπροσωπήσει την Ένωση στο διακυβερνητικό διαπραγματευτικό όργανο που είναι επιφορτισμένο με την κατάρτιση συμφωνίας για τις πανδημίες, όπως ορίζεται στην απόφαση SSA2/CONF./1Rev.1 της WHA, και σε κάθε προπαρασκευαστικό ή σχετικό όργανο, καθώς και στις εργασίες της ομάδας εργασίας για την ενίσχυση της ετοιμότητας και της αντίδρασης του ΠΟΥ σε καταστάσεις έκτακτης υγειονομικής ανάγκης που σχετίζονται με την ανάπτυξη συμπληρωματικών τροποποιήσεων του ΔΥΚ για την ενίσχυση του ΔΥΚ, και στις επακόλουθες διαπραγματεύσεις.

               Η Επιτροπή θα πρέπει να επιδιώξει να διασφαλίσει ότι η συμφωνία για τις πανδημίες και τυχόν συμπληρωματικές τροποποιήσεις του ΔΥΚ συνάδουν με τη σχετική νομοθεσία και τις πολιτικές της Ένωσης, καθώς και με τις δεσμεύσεις της Ένωσης στο πλαίσιο άλλων σχετικών πολυμερών συμφωνιών.

               Η Επιτροπή θα πρέπει να διεξαγάγει διαπραγματεύσεις σύμφωνα με τη σχετική ισχύουσα νομοθεσία της Ένωσης.

                     (1)

                        Ο τίτλος αυτός αναφέρεται σε συμφωνία κατά την έννοια του άρθρου 2 παράγραφος 1 στοιχείο α) της Σύμβασης της Βιέννης περί του δικαίου των Συνθηκών και παρέχεται με την επιφύλαξη της ονομασίας που θα επιλέξουν τελικά τα συμβαλλόμενα μέρη, π.χ. σύμβαση, συνθήκη ή συμφωνία.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.4.2022
            COM(2022) 166 final

            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις για την τροποποίηση της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Η συμφωνία μεταξύ της Ευρωπαϊκής Ένωσης και του Βασιλείου της Νορβηγίας (στο εξής: Νορβηγία) σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας (στο εξής: συμφωνία) τέθηκε σε ισχύ τον Σεπτέμβριο του 2018. Η συμφωνία επιτρέπει στα κράτη μέλη της ΕΕ και στη Νορβηγία να συνεργάζονται με τρόπο παρόμοιο με εκείνον που συνεργάζονται τα κράτη μέλη μεταξύ τους στο πλαίσιο του κανονισμού (ΕΕ) αριθ. 904/2010 του Συμβουλίου
                     1
                   και της οδηγίας 2010/24/ΕΕ του Συμβουλίου
                     2
                   για την καταπολέμηση της απάτης στον τομέα του ΦΠΑ, και να παρέχουν αμοιβαία συνδρομή για την είσπραξη απαιτήσεων στον τομέα του ΦΠΑ.

               Ωστόσο, εν τω μεταξύ έγιναν αρκετές τροποποιήσεις στον κανονισμό (ΕΕ) αριθ. 904/2010 του Συμβουλίου και θεσπίστηκαν νέα εργαλεία διοικητικής συνεργασίας, συγκεκριμένα με τον τροποποιητικό κανονισμό (ΕΕ) 2018/1541 του Συμβουλίου
                  3
               . Τα νέα εργαλεία περιλαμβάνουν:

               — ενίσχυση του δικτύου Eurofisc μέσω ενισχυμένης διακυβέρνησης, των λεγόμενων επακόλουθων ενεργειών (από κοινού επεξεργασία και ανάλυση δεδομένων) και διοικητικών ερευνών που διεξάγονται από κοινού (κοινοί έλεγχοι)·

               — συνεργασία με άλλους φορείς επιβολής του νόμου της ΕΕ (Ευρωπόλ, OLAF)·

               — ανταλλαγή βασικών πληροφοριών σχετικά με τις εισαγωγές και τα οχήματα.

               Επιπλέον, εισήχθη η δυνατότητα χρήσης άλλων μέσων για την ανταλλαγή πληροφοριών πέραν των τυποποιημένων εντύπων.

                  Το άρθρο 41 παράγραφος 5 της συμφωνίας καθορίζει τις διατυπώσεις που απαιτούνται εάν ένα μέρος επιθυμεί να αναθεωρήσει τη συμφωνία. Συγκεκριμένα, το εν λόγω μέρος υποβάλλει πρόταση στη μεικτή επιτροπή, η οποία διατυπώνει συστάσεις, ιδίως για την έναρξη διαπραγματεύσεων σύμφωνα με τους κανόνες των μερών για τις διεθνείς διαπραγματεύσεις.

                  Κατά τη δεύτερη συνεδρίαση, στις 25 Νοεμβρίου 2021, της μεικτής επιτροπής ΕΕ-Νορβηγίας που συστάθηκε δυνάμει του άρθρου 41 παράγραφος 1 της συμφωνίας, το Βασίλειο της Νορβηγίας υπέβαλε επισήμως αίτηση συμπλήρωσης και τροποποίησης της συμφωνίας, προκειμένου:

               ·να ληφθούν υπόψη τα εργαλεία διοικητικής συνεργασίας που θεσπίστηκαν πρόσφατα (η χρήση άλλων μέσων για την ανταλλαγή πληροφοριών εκτός από τα τυποποιημένα έντυπα, οι διοικητικές έρευνες που διεξάγονται από κοινού και οι επακόλουθες ενέργειες στο πλαίσιο του Eurofisc)·

               ·να επικαιροποιηθεί η παραπομπή στην οδηγία 95/46/ΕΚ, η οποία καταργήθηκε, με παραπομπή στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών
                  4
               .

               Η Νορβηγία έχει μέχρι στιγμής συμμετάσχει ενεργά στους περισσότερους τομείς εργασίας του Eurofisc. Κατά τη διάρκεια του 2020 και του 2021, η Νορβηγία επέστησε την προσοχή των κρατών μελών σε πιθανή απάτη και δυνητική απώλεια ΦΠΑ ύψους 5 δισ. EUR στον τομέα των πιστωτικών μορίων εκπομπών άνθρακα.

               Η τροποποίηση της συμφωνίας με τη συμπερίληψη των προαναφερθέντων νέων εργαλείων θα επιτρέψει τη βελτίωση της συνεργασίας και την ενίσχυση της καταπολέμησης της απάτης, προσφέροντας έτσι προστιθέμενη αξία και για τα δύο μέρη της συμφωνίας (Νορβηγία και κράτη μέλη).

               •Συνέπεια με τις ισχύουσες διατάξεις στον τομέα πολιτικής

                  Η ενίσχυση της διοικητικής συνεργασίας στον τομέα του ΦΠΑ με τρίτες χώρες είναι μία από τις δράσεις που εξαγγέλθηκαν με την ανακοίνωση της Ευρωπαϊκής Επιτροπής του 2020 για δίκαιη και απλή φορολόγηση που στηρίζει την ανάκαμψη
                     5
                  .

                  Επιπλέον, θα πρέπει να σημειωθεί ότι οι διαπραγματεύσεις με τη Νορβηγία θα αφορούν εργαλεία συνεργασίας που ήδη ισχύουν και εφαρμόζονται από τα κράτη μέλη βάσει του κανονισμού (ΕΕ) αριθ. 904/2010.

                  Ως εκ τούτου, η παρούσα πρωτοβουλία συνάδει με την τρέχουσα πολιτική της Επιτροπής στον τομέα του ΦΠΑ και θα εναρμονίσει τη συνεργασία μεταξύ των κρατών μελών και της Νορβηγίας με το κεκτημένο της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η παρούσα πρόταση προς το Συμβούλιο υποβάλλεται σύμφωνα με το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ).

                  Το άρθρο 3 παράγραφος 2 της ΣΛΕΕ προβλέπει ότι, επιπλέον των τομέων αποκλειστικής αρμοδιότητας της Ένωσης που απαριθμούνται στο άρθρο 3 παράγραφος 1 της ΣΛΕΕ, η Ένωση έχει «επίσης αποκλειστική αρμοδιότητα για τη σύναψη διεθνούς συμφωνίας όταν η σύναψη αυτή προβλέπεται σε νομοθετική πράξη της Ένωσης ή είναι απαραίτητη για να μπορέσει η Ένωση να ασκήσει την εσωτερική της αρμοδιότητα, ή κατά το μέτρο που ενδέχεται να επηρεάσει τους κοινούς κανόνες ή να μεταβάλει την εμβέλειά τους».

                  Σύμφωνα με την πάγια νομολογία του Δικαστηρίου, μια συμφωνία ενδέχεται να επηρεάσει τους κοινούς κανόνες ή να μεταβάλει την εμβέλειά τους όταν καταλαμβάνει τομείς που έχουν αποτελέσει αντικείμενο εναρμόνισης.
                     6

                  Το αντικείμενο της αναθεώρησης της συμφωνίας, δηλαδή η κάλυψη των νέων εργαλείων διοικητικής συνεργασίας που θεσπίστηκαν με τον κανονισμό (ΕΕ) 2018/1541 του Συμβουλίου, εμπίπτει στην αποκλειστική αρμοδιότητα της Ένωσης. Η επικαιροποίηση των παραπομπών στην οδηγία 95/46/ΕΚ με παραπομπές στον κανονισμό (ΕΕ) 2016/679 θα μπορούσε να πραγματοποιηθεί στο πλαίσιο της μεικτής επιτροπής σύμφωνα με το άρθρο 41 παράγραφος 2 στοιχείο ια) της συμφωνίας. Ωστόσο, η εν λόγω επικαιροποίηση μπορεί επίσης να συμπεριληφθεί στην επανέναρξη των διαπραγματεύσεων για το κείμενο της συμφωνίας.

                  Κατά τη δεύτερη συνεδρίαση της μεικτής επιτροπής, που πραγματοποιήθηκε στις 25 Νοεμβρίου 2021, η Νορβηγία ζήτησε επισήμως την έναρξη διαπραγματεύσεων για την τροποποίηση της συμφωνίας, όπως προβλέπεται στο άρθρο 41 παράγραφος 5 της συμφωνίας.

               •Αναλογικότητα

                  Τα μέσα συνεργασίας που θα περιληφθούν στην τροποποίηση της συμφωνίας θα τηρούν την αρχή της αναλογικότητας και δεν θα υπερβαίνουν τα αναγκαία όρια για την επίτευξη του στόχου της παροχής κοινού πλαισίου διοικητικής συνεργασίας μεταξύ της Ευρωπαϊκής Ένωσης και του Βασιλείου της Νορβηγίας στον τομέα του ΦΠΑ. Η εν λόγω τροποποίηση της συμφωνίας θα επιτρέψει στις αρχές των κρατών μελών που είναι αρμόδιες για την εφαρμογή της νομοθεσίας σε θέματα ΦΠΑ να συνεργάζονται με τις νορβηγικές φορολογικές αρχές κατά τον ίδιο τρόπο που συνεργάζονται μεταξύ τους στην ΕΕ και με βάση το κεκτημένο της ΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

               Κατά τη δεύτερη συνεδρίαση της μεικτής επιτροπής, που πραγματοποιήθηκε στις 25 Νοεμβρίου 2021, η Νορβηγία υπέβαλε σχέδιο απόφασης της μεικτής επιτροπής, προτείνοντας την επανέναρξη των διαπραγματεύσεων για την τροποποίηση της συμφωνίας, όπως προβλέπεται στο άρθρο 41 παράγραφος 5.

               Το εν λόγω σχέδιο απόφασης της μεικτής επιτροπής δεν είναι δεσμευτικό για την Επιτροπή και θα εγκριθεί (με γραπτή διαδικασία) μόνο αφού το Συμβούλιο εγκρίνει την εξουσιοδότηση της Επιτροπής να αρχίσει εκ νέου τις διαπραγματεύσεις για την τροποποίηση της συμφωνίας.

               Η ομάδα «Φορολογικά Θέματα» του Συμβουλίου ενημερώθηκε στις 8 Δεκεμβρίου 2021 σχετικά με το αίτημα της Νορβηγίας για τροποποίηση της συμφωνίας.

                  Η ομάδα «Φορολογικά Θέματα» του Συμβουλίου θα ενημερώνεται για την πορεία των διαπραγματεύσεων καθ’ όλη τη διάρκεια της διαδικασίας και θα ζητηθεί η γνώμη της σχετικά με τα αποτελέσματά τους.

               •Εκτίμηση επιπτώσεων

               Σύμφωνα με το εργαλείο 7 της εργαλειοθήκης για τη βελτίωση της νομοθεσίας
                  7
               , δεν απαιτείται εκτίμηση επιπτώσεων όταν οι επιπτώσεις δεν μπορούν να προσδιοριστούν με σαφήνεια εκ των προτέρων, οι επιπτώσεις είναι περιορισμένες ή οι επιλογές που έχει στη διάθεσή της η Επιτροπή είναι λίγες ή ανύπαρκτες.

               Δεδομένου ότι το επίπεδο λεπτομέρειας μιας σύστασης παραμένει πολύ γενικό, αφήνοντας μεγάλο περιθώριο ευελιξίας, η πρώτη προϋπόθεση που αναφέρεται στο εργαλείο 7 της εργαλειοθήκης για τη βελτίωση της νομοθεσίας πληρούται. Επιπλέον, η σύσταση δεν δεσμεύει την Επιτροπή να λάβει συγκεκριμένη θέση στο παρόν στάδιο. Η προβλεπόμενη σύσταση της Επιτροπής θα περιλαμβάνει μόνο την «εξουσιοδότηση» του Συμβουλίου για την έναρξη διαπραγματεύσεων με τη Νορβηγία. Ως εκ τούτου, δεν υπάρχει καμία επίπτωση ούτε στις φορολογικές αρχές ούτε στους φορολογούμενους της ΕΕ. Οι διαπραγματεύσεις θα επικεντρωθούν σε ορισμένα διοικητικά εργαλεία που θα μπορούσαν να προστεθούν στην ήδη ισχύουσα συμφωνία ΕΕ-Νορβηγίας σχετικά με τη συνεργασία στον τομέα του ΦΠΑ. Οι επιλογές που έχει στη διάθεσή της η Επιτροπή είναι λίγες ή ανύπαρκτες, δεδομένου ότι η σύσταση αποτελεί το υποχρεωτικό βήμα για την έναρξη διαπραγματεύσεων με τρίτη χώρα.

                  Στην πράξη, το αποτέλεσμα της προβλεπόμενης σύστασης δεν θα είναι νέα νομική πράξη, αλλά μόνο η επανέναρξη των διαπραγματεύσεων.

               •Θεμελιώδη δικαιώματα

                  Η προβλεπόμενη συμφωνία θα σέβεται τις βασικές αξίες της Ευρωπαϊκής Ένωσης, όπως ορίζονται στο άρθρο 2 της Συνθήκης για την Ευρωπαϊκή Ένωση και στον Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η πρόταση δεν έχει επιπτώσεις στον προϋπολογισμό της ΕΕ.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η Επιτροπή να αρχίσει διαπραγματεύσεις για την τροποποίηση της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)
                     Το πλαίσιο συνεργασίας που προβλέπεται στη συμφωνία μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας
                  8
                (στο εξής: συμφωνία) έχει ήδη επιδείξει πολύ θετικά αποτελέσματα, όπως αποδείχθηκε κατά τη δεύτερη συνεδρίαση της μεικτής επιτροπής, που πραγματοποιήθηκε στις 25 Νοεμβρίου 2021 στο Όσλο.

               (2)
                     Τα κράτη μέλη θα επωφεληθούν από την επέκταση των εργαλείων συνεργασίας η οποία θα επιτρέψει αποτελεσματικότερη συνεργασία με τη Νορβηγία, ιδίως όσον αφορά τις επακόλουθες ενέργειες στο πλαίσιο του Eurofisc.

               (3)
                     Θα πρέπει να αρχίσουν διαπραγματεύσεις με σκοπό την τροποποίηση της συμφωνίας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να αρχίσει διαπραγματεύσεις, εξ ονόματος της Ένωσης, για την τροποποίηση της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την ομάδα «Φορολογικά θέματα» του Συμβουλίου.

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1).

                     (2)

                        Οδηγία 2010/24/ΕΕ του Συμβουλίου, της 16ης Μαρτίου 2010, περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1).

                     (3)

                        Κανονισμός (ΕΕ) 2018/1541 του Συμβουλίου, της 2ας Οκτωβρίου 2018, για την τροποποίηση των κανονισμών (ΕΕ) αριθ. 904/2010 και (ΕΕ) 2017/2454 σχετικά με μέτρα ενίσχυσης της διοικητικής συνεργασίας στον τομέα του φόρου προστιθέμενης αξίας (ΕΕ L 259 της 16.10.2018, σ. 1).

                     (4)

                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

                     (5)

                        Δράση 14, COM/2020/312 final

                     (6)

                        Γνωμοδότηση 3/15 του Δικαστηρίου, ECLI:EU:C:2017:114, σκέψη 118 και εκεί παρατιθέμενη νομολογία.

                     (7)

                        https://ec.europa.eu/info/sites/default/files/br_toolbox-nov_2021_en_0.pdf

                     (8)

                        https://eur-lex.europa.eu/legal-content/EL/TXT/?uri=CELEX%3A22018A0801%2801%29

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.4.2022
            COM(2022) 166 final

            ΠΑΡΑΡΤΗΜΑ
            της
            Σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η Επιτροπή να αρχίσει διαπραγματεύσεις για την τροποποίηση της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας

               ΠΑΡΑΡΤΗΜΑ

               ΟΔΗΓΙΕΣ ΓΙΑ ΤΗ ΔΙΑΠΡΑΓΜΑΤΕΥΣΗ ΤΗΣ ΤΡΟΠΟΠΟΙΗΣΗΣ ΤΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΟΥ ΒΑΣΙΛΕΙΟΥ ΤΗΣ ΝΟΡΒΗΓΙΑΣ ΣΧΕΤΙΚΑ ΜΕ ΤΗ ΔΙΟΙΚΗΤΙΚΗ ΣΥΝΕΡΓΑΣΙΑ, ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ ΚΑΙ ΤΗΝ ΕΙΣΠΡΑΞΗ ΑΠΑΙΤΗΣΕΩΝ ΣΤΟΝ ΤΟΜΕΑ ΤΟΥ ΦΟΡΟΥ ΠΡΟΣΤΙΘΕΜΕΝΗΣ ΑΞΙΑΣ

                  Η συμφωνία μεταξύ της Ευρωπαϊκής Ένωσης και του Βασιλείου της Νορβηγίας (στο εξής: Νορβηγία) σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας (στο εξής: συμφωνία) τέθηκε σε ισχύ τον Σεπτέμβριο του 2018. Η συμφωνία επιτρέπει στα κράτη μέλη της ΕΕ και στη Νορβηγία να συνεργάζονται με τρόπο παρόμοιο με εκείνον που συνεργάζονται τα κράτη μέλη μεταξύ τους στο πλαίσιο του κανονισμού (ΕΕ) αριθ. 904/2010 του Συμβουλίου
                     1
                   και της οδηγίας 2010/24/ΕΕ του Συμβουλίου
                     2
                   για την καταπολέμηση της απάτης στον τομέα του ΦΠΑ, και να παρέχουν αμοιβαία συνδρομή για την είσπραξη απαιτήσεων στον τομέα του ΦΠΑ.

                  Ωστόσο, εν τω μεταξύ έγιναν αρκετές τροποποιήσεις στον κανονισμό (ΕΕ) αριθ. 904/2010 του Συμβουλίου και θεσπίστηκαν νέα εργαλεία διοικητικής συνεργασίας, συγκεκριμένα με τον τροποποιητικό κανονισμό (ΕΕ) 2018/1541 του Συμβουλίου
                     3
                  . Τα νέα εργαλεία περιλαμβάνουν:

               α)ενίσχυση του δικτύου Eurofisc μέσω ενισχυμένης διακυβέρνησης, των λεγόμενων επακόλουθων ενεργειών (από κοινού επεξεργασία και ανάλυση δεδομένων) και διοικητικών ερευνών που διεξάγονται από κοινού (κοινοί έλεγχοι)·

               β)τη δυνατότητα χρήσης άλλων μέσων για την ανταλλαγή πληροφοριών πέραν των τυποποιημένων εντύπων·

               γ)ανταλλαγή πληροφοριών με άλλους φορείς επιβολής του νόμου της ΕΕ (Ευρωπόλ, OLAF)·

               δ)ανταλλαγή βασικών πληροφοριών σχετικά με τις εισαγωγές και τα οχήματα.

               Ωστόσο, τα εργαλεία που αναφέρονται στα σημεία γ) και δ) ανωτέρω δεν είναι χρήσιμα για τη συνεργασία των κρατών μελών με τη Νορβηγία.

                  Επιπλέον, η συμφωνία που συνήφθη το 2018 παραπέμπει στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, η οποία καταργήθηκε με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών
                     4
                  .

                  Ως εκ τούτου, ο στόχος των διαπραγματεύσεων θα πρέπει να είναι διττός:

               1)να παρασχεθούν στα κράτη μέλη, στο μέτρο του δυνατού και στο μέτρο του αναγκαίου, νέα εργαλεία συνεργασίας με τη Νορβηγία, παρόμοια με εκείνα που εισήχθησαν στον κανονισμό 904/2010 με τον κανονισμό (ΕΕ) 2018/1541. Ειδικότερα, οι διαπραγματεύσεις θα πρέπει να αφορούν:

               –την ανταλλαγή πληροφοριών με τη χρήση άλλων μέσων πέραν των τυποποιημένων εντύπων·

               –διοικητικές έρευνες που διεξάγονται από κοινού·

               –επακόλουθες ενέργειες στο πλαίσιο του Eurofisc·

               2)επικαιροποίηση των νομικών παραπομπών στην οδηγία 95/46/ΕΚ με παραπομπές στον κανονισμό (ΕΕ) 2016/679.

                  Οι διαπραγματεύσεις δεν θα πρέπει να έχουν ως αποτέλεσμα να παράσχουν στη Νορβηγία τη δυνατότητα «να έχει πρόσβαση στις βάσεις δεδομένων των κρατών μελών».

                     (1)

                        Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1).

                     (2)

                        Οδηγία 2010/24/ΕΕ του Συμβουλίου, της 16ης Μαρτίου 2010, περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1).

                     (3)

                        Κανονισμός (ΕΕ) 2018/1541 του Συμβουλίου, της 2ας Οκτωβρίου 2018, για την τροποποίηση των κανονισμών (ΕΕ) αριθ. 904/2010 και (ΕΕ) 2017/2454 σχετικά με μέτρα ενίσχυσης της διοικητικής συνεργασίας στον τομέα του φόρου προστιθέμενης αξίας (ΕΕ L 259 της 16.10.2018, σ. 1).

                     (4)

                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).